text:
«La riprese e je, ma ancjemò debile e il dam che il decret Monti dal 2011 al à fat cu la introduzion de tasse di stazionament – ancje se cumò e je stade gjavade – al è stât grant, massime par vie che al à rinfuarcît une forme di criminalizazion tai confronts di chei che a àn lis barcjis, che a continuin a vê pôre e a stâ lontans di barcjis di proprietât».
In struc, Gennaro Coretti, al conte cussì il stât di salût de nautiche de Regjon, intune stagjon, dut câs, dulà che si è assistût a buinis gnovis che a son rivadis propit des “Marinis”, i lûcs dulà che si poie la barcje e, simpri di plui, ancje si fasin lis vacancis. Lui, paron di une marine a Grau, al è un dai cinc aministradôrs di FvgMarinas, un par ogni zone che e compon la rêt: Triest, Monfalcon, Grau, S. Zorç e Lignan. I aministradôrs a son, pal ordin, Roberto Sponza, Andrea Cugola, Gennaro Coretti, Fortunato Moratto e Giorgio Ardito.
Cun di fat, tal Jugn dal 2016 in regjon e je nassude FvgMarinas, la rêt che e cjape dentri 19 des 23 marinis ativis tai 130 chilometris di splaze de regjon, di Lignan fintremai a Mugle, par 7mil puescj par barcjis dai 6 ai 100 metris. Une coalizion che intal zîr di pôcs mês e à vût la fuarce di presentâsi a dôs des plui grandis fieris europeanis dal setôr, a Düsseldorf e in Austrie, doi dai principâi marcjâts pe nautiche regjonâl.
«O sin la plui grande realtât taliane di cheste fate», al zonte cun sodisfazion Coretti. «Di cheste esperience di metisi adun no si torne indaûr, par vie che o vin capît e sperimentât che ognidun di nô al è diferent di chel altri, tant di podê dî che o sin coleghis ma no concorints». Duncje, a pôc plui di un an de nassite di FvgMarinas, al è confermât che «si stin movint insiemi e in plene sintonie».
Cussì al è bielzà rivât cualchi afâr in graciis de dôs fieris fatis sul imprin dal 2017 e a son bielzà in cont programs di esplorazion par il 2018. La presince dai forescj tes marinis regjonâls «in dì di vuê e in gjenerâl e je ator dal 40-50%», al spieghe Coretti, cui todescs e i austriacs in prime file. La idee, però, e je di rivâ a cjapâ dentri simpri di plui ancje il marcjât dal Est, che al da segnâi un grum interessants e, soredut, peâts a barcjis di une cierte dimension. «O stin pensant di jessi presints il prossim an in Ongjarie – al anticipe Coretti -, stant che a Budapest a an un salon nautic». In chescj agns, si à viodût di fat che il turisim nautic ongjarês, che storichementri al pontave su la Cravuazie, cumò si sta movint di li e al à cjapât in considerazion ancje il Friûl-Vignesie Julie.
Tra i ponts di acuardi tra lis 19 marinis al è il fat che no àn nissune voie di jessi dome un parc di barcjis. «O cirìn di tignî achì cheste tipologjie di turiscj, fasintji cognossi che il Friûl-Vignesie Julie al à plui zonis e che daûr il mâr e la splaze no je une buse nere, ma cetant di viodi e di cerçâ». Cul jutori di PromoTurismo Fvg, cussì lis marinis si presentin tant che la prime muse de regjon, par po fâ cognossi lis bielecis storichis che di Siest e rive a Gardiscje passant par Palme e Aquilee, e daûr ancjemò al è il Collio e dute la pedemontane cul vin e la mangjative di cualitât che si cjate dome chenti. E se si vûl jessi int di mâr e di mont, po ben, in Friûl si à ancje chel.
I navigadôrs al somee che a presein, parcè che «o cirìn di dâ i servizi al miôr pes barcjis e pai lôr clients, cussì che o sin puescj dulà che si pues propit vignî in vacancis». Wi-fi, Spa pal benstâ, pissinis, stanziis pal rilassament, albiercs e apartaments dentri de marine o subit dongje, e naturalmentri i cantîrs pes barcjis, ven a stâi lis oficinis par chei che a van par mâr, no mancjin. «Si capìs – al dîs ancjemò Coretti – che ognidun si diferenzie par alc: al è cui che al à il paradîs pe cure dal cuarp e cui che al à cantîrs di gale. Insiemi si fâs che rêt che e je buine di presentâsi cun capacitât intun marcjât un grum esigjent».
In cont de riprese, «i segnâi plui interessants si ju à su lis barcjis grandis», al considere l’espert. Invezit, la riprese su lis piçulis barcjis si stente ancjemò a viodile. «Int che e podarès ancje pensâ a une barcje di piçulis dimensions o mezanis e continue a dî che a nol è ancjemò il moment».
Bandieris Blu di cualitât pes splazis e puescj di barcjis furlanis
In Friûl-Vignesie Julie, a garantî la cualitât a chei che a sielzin di rivâ achì cu la barcje a son rivâts chest an ancje i tant innomenâts ricognossiments de Bandiere Blu Fee, che in regjon a àn premiât in plui che lis splazis ancje un grum di puescj pes barcjis: il Marina Hannibal di Monfalcon, Dry Marina Aprilia Marittima 2000 e Marina Punta Gabbiani a Aprilia Marittima, Marina Sant’Andrea a S. Zorç di Noiâr, Darsena Porto Vecchio, Marina Uno, Marina Punta Verde e Marina Punta Faro a Lignan. E propit a Lignan e tal so comprensori e je la plui alte concentrazion di Bandieris blu dal mont: 7 bandieris aes marinis e une ae splaze.
✒ Antonella Lanfrit


c: text/html

text:
#1 – Il cidin ch’al tache
E cjaminave strissinant i pîts come se a vessin pesât un cuintâl.
La sdrondenade le veve dismote, che il sium al jere cetant biel: un prât grandonon, une gleseute che si impareve fra i fros di jerbe e lis rosutis. Une scampanotade che no finive mai. Scomençade biel planchin, plene di gjonde, e veve cambiât musiche di bot.
Vierts i voi al jere ancjemò scûr. Un scûr sotsore. Dal mûr a colavin cricums e il barcon al veve i veris rots, sbregâts come par magjie. Une magjie nere, scure come in bocje.
Si jere spaventade, sì, ma di chei spavents che ti rosein, che ti mostrin une strade a sens unic, che no si torne indaûr.
Denant di cjase al jere di dut. Tocs di gorne, blecs di scûrs, rudinaçs di modon e di ciment. La citât e someave disfate in tancj fruçons che nissune cole e varès podût tornâ a meti adun. Fintremai che no jere rivade sul flum no veve induvinât la veretât. Lis ocjis no jerin plui. I uciei no cjantavin. Ator ator dome cidin, une calme tacadice come il troi dal cai.
Daspò a vevin tacât a saltâ fûr ancje chei altris. Un a la volte, cidins e stralunîts, come marionetis. Inte muse chel stes spavent che e veve intor jê. Si jerin cjatâts dilunc de aghe, ducj a cjalâ par aiar. E alore a vevin capît ancje lôr. Intun cîl che al someave piturât di blu, la ombrene grise di velivui e stave mangjant sù dut. Fers, il cidin al jere deventât di piere. Di un colp un rumôr al veve fat tremâ la tiere e denant di lôr une rie lungje lungje di cjararmâts, i soldâts sul predelin cul kalashnikov pontât. Si jerin zirâts e ancje daûr une rie di camionetis. In tancj a jerin sbrocâts a vaî. Cualchidun al veve berghelât di strice.
Bestiis, a jerin tornadis lis bestiis. No nemâi come lis ocjis e i masurins, o ancje lis pantianis intai camarins e intai gjalinârs. Nol contave che ‘nt fossin vignûts a sdrumis vie pai secui, no si podeve fâ il sorevuès. Ancje se a vevin dôs gjambis come i uciei, a someavin plui al lôf. E come il lôf non saressin ladis vie a mans vueidis.
di Copasse Blu
#1232

robotstxt: allowed

filter: keep


text:
O vevi stât ancje jo in companie cun pre Antoni e cui amîs a Milan e mi ricuardi benon la visite in chê glesie di «San Bernardin ai vuès». Al è ben dificil capî il sens di chês parêts sfodradis di vues. A prin colp la vision e je impressionante: une montagne di vues umans ben metûts in ordin a mût di decorazions! E pûr la muart e je e e reste une realtât, ancje se, umanamentri, no masse golose. San Francesc al è rivât a clamâle adiriture «sûr». Sapience e insegne che al è plui savi pensâ a la muart che platâ la cuestion: e sarès dome ilusion, parcè che il probleme al reste. Se si rivàs a pensâ cun serenitât, e fasarès di sigûr mancul pôre. Frecuentâ il cimitieri al pò deventâ une grande scuele.
(pre Roman Michelot)
Amîs cjârs e brâfs nus àn invidâts, ospitâts, compagnâts par Milan e cussì intun pâr di dîs o vin podût passi il voli e l’anime cun tantis bielecis: Brera cui siei cuadris, sant Ambrôs cu la sô storie, il Domo cul so ricam di miârs di statuis, san Laurinç cui siei misteris. Po nus àn mostrât la Ca’ Granda, la cjase de culture universitarie, là che si fevele tant e di dut e salacor ancje masse, e, tacade, un’altre scuele, cuntune mestre ben plui severe, che no dîs nancje une peraule.
O feveli de glesie di san Bernardin “alle ossa”.
In cheste glesie e je une capele e in cheste capele, tal mieç, al è un altâr cu la Madone che e cjale il Crist muart. Tes parêts torator no ’nd è ni altârs ni statuis, ma grancj ricuadris cun dentri intassâts miârs di vues e di crepis. Par denant e je une rêt, che ur impedìs di colâ jù. Lis crepis a son disponudis a dôs a dôs a forme di une grande crôs. Adalt, parsore dai curnisons, e je dute une rie di crepis e ancje lis decorazions a son fatis alternant crepis e vues des gjambis e dai braçs. Chês cassis di vôi cence lûs che mi cjalavin, chês bocjis çondaris che mi berlavin cence sun e la mestre che mi mostrave ce che al è il vivi e il finî dal om. Diu, ce scuele, e ce scuelârs e ce mestre!
Par prin mi è vignût tal cjâf il toc di Ezechiel 37, 1-14, cu la domande-sfide: «Puedino tornâ a vivi chescj vues?». La reson e pent pal no; se si à voe di vê une spere di lûs tocje bati il troi stret e scûr de fede, contentantsi de lûs di un feralut in plene gnot.
Po mi soi fate une domande banâl: «Chestis personis, oms e feminis, che a àn vivût in chest cuarp, cumò ce vite ano, dulà sono, cemût sono?». La Bibie nus dîs che «lis animis dai juscj a son tes mans di Diu» (Sap 3, 1) e che, a la fin, dopo dal grant judizi, i triscj «si ’nt laran tun cjastic eterni, i juscj invezit te vite eterne» (Mt 25, 46). Ma cumò?
Po o ai pensât a la justizie e a la crudeltât de muart, l’uniche che no cjale propit in muse nissun. Di cheste “classe” particolâr, cui rivial a disserni il destin che ogni scuelâr al à vût biel che al jere in figure? Di fat no si savarès cui che al è stât siôr e cui puar, cui sant e cui brigant, cui cleric e cui laic, cui paron e cui sotan, cui in benedizion e cui in maludizion. Parcè che la muart e je nivelament e ogni nivelament al à parintât cu la muart. Tignìnlu a ments ogni dì, in cheste nestre societât che nus nivele, nus scompon, nus cope l’anime e nus fâs cerçâ la muart biel che o sin ancjemò in vite. Di fat il simbul classic de muart al è il falcet, che no si lasse fâ dûl de bielece provocant dal garoful ni de umiltât consolant de viole.
Ce che invezit no rivavi a acetâ al jere il fat che chei vues che mi cjalavin cence viodimi a jerin stâts personis veris come me, cu lis lôr pôris e passions e misteris e miseriis. E che ancje jo o varai di ridusimi cussì. Come se jo, l’unic, no ves di fâ la fin di ducj.
Di frut o passavi par Ospedalet e mi fermavi dongje di une maine là che e jere sculpide une crepe di muart cu la scrite: «O tu che guardi in sù, io fui come sei tu; tu sarai come son io. Pensa a questo e va con Dio». Invezit di deventâ seri e pinsirôs, o montavi in biciclete come un archet e mi inviavi sivilant viers la vite. Anzit viers la muart. O eterne, imperdonabil infantilitât, che nancje la uniche robe serie e che nus met a puest no rive a fânus deventâ seris e cul cjâf in sest! ❚
Antoni Beline, Cirint lis olmis di Diu, vol. 4 p. 13
IL FERÂL. Une mestre inesorabil............
O vevi stât ancje jo in companie cun pre Antoni e cui amîs a Milan e mi ricuardi benon la visite in chê glesie di «San Bernardin ai vuès». Al è ben dificil capî il sens di chês parêts sfodradis di vues. A prin colp la vision e je impressionante: une montagne di vues umans ben metûts in ordin a mût di decorazions! E pûr la muart e je e e reste une realtât, ancje se, umanamentri, no masse golose. San Francesc al è rivât a clamâle adiriture «sûr». Sapience e insegne che al è plui savi pensâ a la muart che platâ la cuestion: e sarès dome ilusion, parcè che il probleme al reste. Se si rivàs a pensâ cun serenitât, e fasarès di sigûr mancul pôre. Frecuentâ il cimitieri al pò deventâ une grande scuele.


text:
Il Premi Friûl al nas tal 1984. Radio Onde Furlane lu met adun cun chê di promovi la lenghe furlane e la creativitât par furlan. Sul imprin al cuvierç diviers cjamps, de grafiche ai radiodramis, de fotografie ae musiche, par dopo specializâsi in maniere esclusive te musiche, deventant une antene su ce che si môf ator inte produzion musicâl in marilenghe. Al previôt une finâl dal vîf e al met in pali la realizazion di un cd. Al è cussì che e nas la etichete Musiche Furlane Fuarte, cun chê di sapontâ ducj i progjets «che a sburtin, che a sperimentin, che a disfin e che a tornin a fâ la musiche e la lenghe furlane». Tal 2013 e rive la trentesime (e pal moment ultime) edizion dal Premi. Tal 2002 al nas il Liet International, il festival european des cjançons tes lenghis minoritariis, e tal 2009 Suns, semifinâl dal stes Liet pe zone alpine e mediteranie.
I vincidôrs:
1982 Radiodramis: Giovanni Boltin
1983 Radiodramis: Alviero Negro
1984 Radiodramis: Sandri Di Suald Contis: Giovanni Morsan
1985 Grafiche: Elisabetta Ursella
1986 Gjornalisim: Duilio Corgnali, Mauro Tosoni Grafiche: Pischiutti/Ursella/Fabbro
1987 Cjançons: Raul Lovisoni; Audiovisîfs: Chucchiaro/Venturin/Viola; Contis: Renzo Balzan; Poesie: Jacum Vit; Teatri: Alviero Negro
1988 Cjançons: Liverani/Di Gleria; Audiovisîfs: Paolo Gallo; Ricercje: Claudio Moretti
1989 Cjançons: Montello/Zanier; Musiche sperimentâl: Ferigo/Paroni/Venturoso, Sivilotti/Giacomini; Imagjins: Ulderica Da Pozzo
1990 Il concors no si è davuelt
1991 Cjançons: Mitili Folk, Claudio Colaone; Musiche di ricercje: no assegnât; Imagjins: Moretti/Ursella
1992 Cjançons: no assegnât; Musiche di ricercje: no assegnât
1993 Cjançons: Laura Rossi, Lino Straulino; Musiche di ricercje: Mario Pagotto
1994 Cjançons: Andreutti/Venier/Carrara, Maieron/Straulino; Radiocomediis: no assegnât
1995 Cjançons: Bakan, Ultrabraitan; Radiodramis: Giovanni Morsan
1996 Cjançons: ReddKaa; Fumuts: Pittis/Sciff, Simone Fantini
1997 Il concors no si è davuelt
1998 Musiche: Croz Sclizzâz
1999 Musiche: Prorastar
2000 Musiche: Pantan
2001 Musiche: Silvia Michelotti
2002 Musiche: Jonokognos
2003 Musiche: Parafangos
2004 Il concors no si è davuelt
2005 Musiche: Dek ill Ceesa
2006 Musiche: T.N.F.
2007 Musiche: R.Esistence in dub
2008 Musiche: Francis and the Phantoms
2009 Musiche: Orchestra cortile
2010 Musiche: Luna e un Quarto; Fumuts: Guido Carrara
2011 Musiche: Ulisse e I ciclopi
2012 Musiche: La bande eletriche
2013 Musiche: Aldo Sbadiglio e la Famiglia Ananas in vacanza a Dresda. Segnalazion ai Truc. ❚
N.G.
Liste di aur............
Il Premi Friûl al nas tal 1984. Radio Onde Furlane lu met adun cun chê di promovi la lenghe furlane e la creativitât par furlan. Sul imprin al cuvierç diviers cjamps, de grafiche ai radiodramis, de fotografie ae musiche, par dopo specializâsi in maniere esclusive te musiche, deventant une antene su ce che si môf ator inte produzion musicâl in marilenghe. Al previôt une finâl dal vîf e al met in pali la realizazion di un cd. Al è cussì che e nas la etichete Musiche Furlane Fuarte, cun chê di sapontâ ducj i progjets «che a sburtin, che a sperimentin, che a disfin e che a tornin a fâ la musiche e la lenghe furlane». Tal 2013 e rive la trentesime (e pal moment ultime) edizion dal Premi. Tal 2002 al nas il Liet International, il festival european des cjançons tes lenghis minoritariis, e tal 2009 Suns, semifinâl dal stes Liet pe zone alpine e mediteranie.


text:
O vin domandât – tant par vê la vôs di un che al sa di ce che si fevele – a Sebastiano Crivellaro, afinadôr di formadis di malghe di alte cualitât, che al lavore fra Sauris e Fors Disore, ce che al pense de cuistion. La sô opinion e je ben clare.
“Dopo che e je jessude la notizie, ogni dì cualchidun in negozi mi domande de cuistion, al vûl sintîsi dî che i nestri formadis a restaran compagns” nus conte. “E jo no rivi a capî la reson di chest panic. Anzit, par me e pues jessi la ocasion di marcâ ancjemò miôr la diference tra prodots di cualitât e robe industriâl. Invezit che inrabiâsi, cheste e sarès la ocasion par pretindi ancjemò plui clarece su lis etichetis e spiegâ a la int che cuant che si compre e vûl fate chê piçule fadie di informâsi ben su ce che si met tal carel. Tant pai formadis talians a son i dissiplinârs: nol esist un Parmigiano fat cul lat in polvar. A pat di comprâ propit “Parmigiano” e no un “plui o mancul”. Ma chel al sta al cjâf di cui che al compre”.
“Dut câs” – al zonte – “se si à tante pôre dai mateçs de industrie, la soluzion e je facile: baste selezionâ piçui produtôrs locâi, che a lavorin piçulis cuantitâts e tu ju âs dongje e si viôt cemût che a lavorin. Che se si compre ben, di cualitât, su rapuarts di fiducie, e si jude la economie locâl o sin ducj plui contents, UE o no…”. ❚
✒ M.T.
Il piçul produtôr: «Nissun panic, anzit la ocasion par marcâ miôr la nestre cualitât»............
O vin domandât – tant par vê la vôs di un che al sa di ce che si fevele – a Sebastiano Crivellaro, afinadôr di formadis di malghe di alte cualitât, che al lavore fra Sauris e Fors Disore, ce che al pense de cuistion. La sô opinion e je ben clare.


text:
Poster didatic che al mostre cemût che si fâs un gjornalin a fumets e lis personis che a colaborin a fâlu intune redazion, e al propon une vuide par dissegnâ un personaç dai fumets, cjapant tant che esempli Rat-Man.
Realizât intal ambit dal progjet “Inzornament insegnants” Leç 482/99 fonts 2002, di une iniziative dal Consorzi Universitari dal Friûl.
Detais
Ideazion e coordenament: Alessandro D’Osualdo
Par cure di: Maria Visintini, Alessandra Burelli – Didattica di Lingue Moderne Università degli Studi di Udine, Serling soc. coop – Alessandro Carrozzo
Lenghe: furlan
An: 2002
Altris posters de serie: Preistorie, Aquilee, Il gjornâl e DesignDiscjame


text:
“Cristians dal Cjanâl di S. Piêri e di ogni altri sît! Achì dintor de nestre antighe Plêf di S. Pieri, o vignìn ogni an preant daûr des nestris crôs, par rinfrescjâ la memorie di tancj secui passâts, cuant che cheste e jere la glesie di dutis lis glesis dal Cjanâl, cuant che i vons a cjapavin achì la aghe sante dal lôr Batisim e a tornavin ducj achì a polsâ par simpri dopo muarts. Cjatâsi achì, sot chist cjampanili, al vûl dî ricuardâsi che o sin ancjemò fradis, ducj unîts te religion, te storie, tal lavôr e tal sudôr. Al è come cuant che i fîs di chel stes pari di famee, cressût e deventâts ancje lôr paris di tantis altris fameis, si cjatin intune dì di fieste daprûf dal lôr prin fogolâr e si cjalin tai voi, par no dismenteâsi di sei nassûts di chel stes çoc, di sei obleâts a volêsi bon e a judâsi in dutis lis lôr dibisugnis. Chest nol è – come che al jere une volte, par antîc – un at di dipendence, al è un at di fraternitât e di afiet tra di nô, un at di venerazion viers dai nestris vieris, dai nestris defonts che a son stâts soterâts achì ator e che a àn fat nassi cheste costumance di vignî ca sù, un viaç ad an dutis lis vilis dal Cjanâl”.
La vôs de storie e clame e di secui la int de Cjargne si cjate la dì da Sense inte Plêf di S. Pieri di Zui: l’apontament al è aes 10 inte glesie de Madonute dulà che si dan dongje lis crôs. Al sun dai campanei e scomence la procession vie pal troi che al puarte tal Plan da Vincule dulà che lis crôs si metin in cercli devant dal altâr e finidis lis litaniis des Rogazions il cjaluni Diacun di Dimplan seont la usance al cjante il Vanzeli. Lant daûr dal vecjo cerimoniâl il Prevost al cjape in man la crôs de Plêf Mari di S. Piêri e, spacant la arie tes cuatri parts dal mont, al da la benedizion sui prâts, sui boscs, su lis stradis, su lis fabrichis…
Al ven il moment de clamade; si scomence cu lis glesiis par vecjo obleadis partint di Tamau e jù fint a S. Roc di Fielis, duncje chês des vot antighis Plêfs de Cjargne, po chês des Plêfs dai cuatri cjalunis di S. Piêri (S. Scjefin di Dimplan, S. Danêl di Paluce, Ducj i Sants di Sudri Priule e Neariis e S. Martin di Rualp e Val), par finî cun chês altris crôs des glesiis no obleadis partint de Cjargne e po jù cun chês dal Friûl.
Chest al è il moment plui significatîf: cui che al puarte la crôs al rispuint “I sei achì” e si svicine a bussâ la crôs da Plêf Mari di S. Pieri: i flocs di ogni colôr si niçulin tal vint cuasi a volê strenzi, cun chê bussade, dute la int di îr e di vuê di ogni singule comunitât.
Il cerimoniâl al va indavant cu la messe solene sot i volts de vecje Plêf Mari de Cjargne.
“Cui che al ven te fieste de Sense – al dîs pre Gjordano Cracina il Prevost – al capìs che al cjamine ogni dì viers la Mont di Diu e lant daûr des crôs al rivarà sigûr, dopo vê fate plui juste e biele cheste tiere, tai prâts sflurîts dal Paradîs, là che nus spietin i nestris vons, cul Signôr lât sù vuê. La religjon e je par dânus coragjo e fânus contents, e nus judarà a preâ e a cjantâ in sante ligrie, in cheste dì che il Paradîs al è plui dongje.”
L’apontamanet par chest an al è te prime domenie di Jugn par cjantâ insieme ‘chi su la mont che i secui a rivuarde scune di fede colme di sperance, si da dongje tenare e si busse dute la Cjargne’.
Il sium di viodi unidis in cheste ocasion dutis lis crôs de Cjargne par pandi “la union te fede, te religjon, tal lavor” come che al bramave il vecjo prevost pre Pieri che al zontave “cuant che si è dividûts cui gjoldial? Chei che a son parsore: i falcuts, i grifons, i ors, i lôfs… a son chei che a vegnin a mangjânus. E alore e je la uniche ocasion là che la Cjargne e pues cjatâsi unide! Ancje se no si è ducj achì almancul che a sedin lis Crôs e ducj i Cjargnei che a son ator pai paîs de Cjargne a sepin che in chê dì o sin ducj a S. Pieri. Parcè che al è achì che nô o vin vude la nestre fede, la nestre civiltât, la nestre culture; o vin vût segnât in muse e tal cûr chel timbro che ancjemò nissun nus à gjavât, o sperin che mai al vadi a distudâsi”. ❚
Marta Vezzi
Fieste de Sense te Plêf Mari di S. Pieri............
“Cristians dal Cjanâl di S. Piêri e di ogni altri sît! Achì dintor de nestre antighe Plêf di S. Pieri, o vignìn ogni an preant daûr des nestris crôs, par rinfrescjâ la memorie di tancj secui passâts, cuant che cheste e jere la glesie di dutis lis glesis dal Cjanâl, cuant che i vons a cjapavin achì la aghe sante dal lôr Batisim e a tornavin ducj achì a polsâ par simpri dopo muarts. Cjatâsi achì, sot chist cjampanili, al vûl dî ricuardâsi che o sin ancjemò fradis, ducj unîts te religion, te storie, tal lavôr e tal sudôr. Al è come cuant che i fîs di chel stes pari di famee, cressût e deventâts ancje lôr paris di tantis altris fameis, si cjatin intune dì di fieste daprûf dal lôr prin fogolâr e si cjalin tai voi, par no dismenteâsi di sei nassûts di chel stes çoc, di sei obleâts a volêsi bon e a judâsi in dutis lis lôr dibisugnis. Chest nol è – come che al jere une volte, par antîc – un at di dipendence, al è un at di fraternitât e di afiet tra di nô, un at di venerazion viers dai nestris vieris, dai nestris defonts che a son stâts soterâts achì ator e che a àn fat nassi cheste costumance di vignî ca sù, un viaç ad an dutis lis vilis dal Cjanâl”.


text:
E va indevant la rubriche di Franco Juri, screade sul numar di Març dal nestri gjornâl.
Il nestri gnûf colaboradôr al è nassût a Cjaudistrie (Koper) in Slovenie/Jugoslavie intal 1956 di pari furlan e mari cravuate. Gjornalist e vignetist satiric, diplomatic, ex parlamentâr sloven, al colabore cun testadis slovenis e talianis. Intai Agns ’80 e ’90 si è interessât di dirits umans e al è stât deputât intal prin Parlament di Lubiane elet in maniere democratiche. Dopo la indipendence de Slovenie, intai guviers di Janez Drnovšek, al à vût incarghis impuartantis inte diplomazie dal so Paîs: ambassadôr in Spagne e a Cuba, e segretari di Stât ai Afârs forescj. (par savê di plui su Franco Juri, lait a lei La Patrie dal Friûl, n. 7 dal Lui dal 2011) https://www.lapatriedalfriul.org/?p=7146
***
Fin cualchi an fa, la Slovenie e vignive piturade come situazion esemplâr, di sucès, esibide tant che une rose te asule di une Europe che e cjale, di mari amorevule, viers i Balcans. L’incjantament cumò si sfante; la crisi politiche risultade di chê economiche e des sieltis ‘Merkelianis’ – fatis sedi dal guvier di centridiestre, vuidât di Janez Janša che, in tiermins plui lizêrs, dal guvier precedent di centriçampe di Borut Pahor – e cjape conotâts par tancj aspiets preocupants ma che in fonts e riflet dal dut, intun spazi piçul e intun senari incestuôs dal pont di viste politic, i obietîfs de ‘rivoluzion’ conservadore e neoliberiste in cors te Union Europeane.
In tiermins di parametris economics e sociâi, la Slovenie no je la Grecie. Intai ultins vincj agns no je stade nancje part di chê ‘gnove Europe’ ex sovietiche che par fâ i conts cul passât comunist e veve optât par modei economics capitaliscj in maniere brutâl, e cence nissun dûl pal stât sociâl e pe tutele dai dirits sindacâi, piturâts tant che un scoi pericolôs pal disvilup e pe prosperitât. La Slovenie e veve mantignût invezit la vuardie alte, introdusint lis regulis di marcjât in maniere graduâl, cence aplicâ modei masse liberiscj e mantignint un nivel invidiabil di benstâ sociâl, che tancj a àn judicât ‘scandinâf’. La privatizazion e je stade fate in tiermins seletîfs che a àn escludût lis grandis societâts statâls, lis infrastruturis, la scuele e la sanitât.
Ma se chest al à permetût il mantigniment di une struture publiche che e ten impins il stât sociâl e une cierte ecuitât pai citadins, la aplicazion di chel che al ven definît ”l’interès nazionâl” ancje inte privatizazion – e che in tiermins puars al vûl dî il mantigniment dal capitâl privât in mans slovenis – al à gjenerât ancje fenomens di clientelisim politic e finanziari, e coruzion difondude. Tantis aziendis publichis a son passadis cussì intes mans di managers nazionâls cence scrupui, ex diretôrs di impresis publichis leâts a cheste o a chê opzion politiche, ma ancje politics e ex ministris, che cui credits agjevolâts e spes cence nissune garanzie ufierte des bancjis statâls, su la base des amiciziis e influencis politichis – e ancje midiant dai vantaçs di jessi insiders – a àn cuistât il grues des azions, dant il vie a speculazions deleteriis che a àn puartât spes ae ruvine o a une svendite strumentâl, a gnûfs proprietaris forescj, di impresis un timp sanis e afermadis ancje sul marcjât internazionâl. Ai voi de opinion publiche la politiche, e cun cheste la stesse democrazie parlamentâr, e je simpri plui calcolade tant che une infrastruture al servizi de coruzion e dal clientelisim. Di chest e je vignude la lavine antipolitiche dai ultins mês che e je daûr a puartâ in place miârs di slovens rabiâts..
(Al va indevant sul prossim numar).
✒ Franco Juri
SLOVENIE. Cemût mai ancje la Slovenie?............
E va indevant la rubriche di Franco Juri, screade sul numar di Març dal nestri gjornâl.


text:
Durante Alighieri al nas a Florence intal 1265, ancje se no savìn la zornade precise, sot dal segn astrologjic dai Zimui, come che lui stes nus conte intun passaç dal Paradîs de sô Comedie. Si sa invezit che al è muart vie pe gnot dai 13 di Setembar dal 1321, esiliât a Ravene, ospit dai siôrs di chê citât, ven a stâi i da Polenta. E chest al sune tant che un svindic dut furlan, ancje se la polente che o mangjìn cumò (chê di flôr di blave) ancjemò no le vevin inventade.
◆ Un so antenât, Cacciaguida, al veve concuistât il titul di nobil cu la Seconde Crosade (1147-1150), là che al veve scombatût cun onôr. Ma il profîl de famee al reste pluitost poiât inte suaze di une buine gjernazie borghese, cun cualchi suspiet di usure. Il pari di Dante, Alighero di Bellincione, al tirave la coree cambiant la monede, une ativitât che in chei timps dispès si miscliçave ancje cul vuadagn suspiet e ilegâl, come che al ven fûr ancje di un sonet che il so plui cjâr amì, Forese Donati, i scrîf cuintri intune specie di combatiment in poesie, che i storics de leterature a tramandin cul non di “tenzone”. Se la sô formazion culturâl e je stade chê tradizionâl, ven a stâi il studi des siet arts liberâls dal Trivi (gramatiche latine, retoriche e logjiche) e dal Cuadrivi (aritmetiche, gjeometrie, musiche e astronomie), il salt di cualitât lu fâs in graciis di Brunetto Latini, om di enorme culture e lustri, autôr de prime enciclopedie medievâl, il Tresor, là che in struc si condense dut il savê universâl di chei timps, e che intai agns Otante dal secul XIV al devente il so insegnant venerât. La zoventût si consume cussì studiant, inflamantsi di grandis passions culturâls pai classics latins, prin di dut Virgjili, definît tant che “so mestri e autôr”, ma ancje Ciceron. La opare di Tomâs di Aquin, frari domenican che al veve rivalutade la figure di Aristotele, la impuartantone “Summa Theoloagiae”, i darà il rigôr inteletuâl che i permetarà di investigâ ogni setôr dal savê uman cuntune gole che no si saceave mai. La passion politiche lu puarte a considerâ la culture tant che un imprest di meti a disposizion de Comunitât pal ben dai siei concitadins. No si tire mai indaûr a pet des sieltis, ancje chês plui complicadis, intal non di une onestât inteletuâl che, come che ben o savìn, al paiarà cjare, in prime persone, cu la condane tremende dal esili.
◆ E di fat, cuant che al covente, al cjape sù il spadon e al va a difindi la sô part (lui al jere un vuelf blanc) e no si tire mai indaûr se al è di criticâ il podê. Massime chel dal pape dal moment, Bonifaci VIII, che al smirave a controlâ lis citâts e soredut lis lôr financis e al veve metût i voi e lis sgrifis ancje su Florence. E sarà propit une conzure tramade di lui a imponii un esili che nol varà mai fin. Autôr rivoluzionari, al savoltarà la liriche di amôr cul so trop di amîs, i Stilnoviscj, e al lassarà cu la Comedie une opare considerade come une des plui impuartantis de umanitât. ❚
A.F.
La grandece di un autôr universâl condanât al esili par simpriAgnul Floramo
Durante Alighieri al nas a Florence intal 1265, ancje se no savìn la zornade precise, sot dal segn astrologjic dai Zimui, come che lui stes nus conte intun passaç dal Paradîs de sô Comedie. Si sa invezit che al è muart vie pe gnot dai 13 di Setembar dal 1321, esiliât a Ravene, ospit dai siôrs di chê citât, ven a stâi i da Polenta. E chest al sune tant che un svindic dut furlan, ancje se la polente che o mangjìn cumò (chê di flôr di blave) ancjemò no le vevin inventade.


text:
Emozions di ingjustri e no dome chel
Comments
-
Anonimo21 Aprile 2011
E dopo no sta là intor a dì che no tu ses, o che non tu sas poetà, ché si viot che tu as let, studiat e onorat la lenghe cun umiltat e dignitat, tant che to barbe ti sta cjalant e ti spiete lassù par tabajà di ce che… dì po', salvadeat, se cuanc cal mur un Pape al max lu fasin Sant, cuanc cal mur un Re e dan il prim premi a un scritor di Lestizze, par fa gioldi I Serafins, le comunitat e un di Udin cal olse diti BRAF!
ps – viot di spetà a là dal barbe, eh, parcé mi plasares che to mame e to pari e sdrindulassin intor i toi frus. Mandi
Frank
-
Anonimo21 Aprile 2011
Tu penseras che mi soi imberdeat, e invezit no, ancje a Udin si sa che tu ses di Sclaunic. Buine Pasche
-


text:
Profezie nostrane03 di Fevrâr 2007
In chescj dîs, la liturgjie nus presente i prins pas che Gjesù al fâs sul scomençâ la vite publiche. Un percors no cui sa ce lunc in timp e in spazi, che lu puartarà a fâsi amì dai tribulâts, dai puars e dai piçui e, conseguence inmediade, no cirude ma scontade, a sfidâ lostilitât dai aparâts plui alts, siôrs e riverîts. Nol è che lui si meti cuintri. E je la sô predicazion, il so mût di fâ, la sô libertât denant des custumancis umanis e ancje religjosis. Paraltri lu veve za dit il vieli Simeon, te pagjine umanissime de presentazion al templi, che il Frut al sarès stât cause di ruvine e di resurezion. Par impedînus chê neutralitât tant comude che nus sburte a dâi reson a Diu e al gjaul.
Gjesù al scomence il so ministeri in Galilee, là chal è stât tirât sù e là che al podarès pratindi une udience particolâr e invezit si cjate circondât de malinfidence e dai prejudizis di chel che al à la bocje dome par fevelâ e a sproposit. Lui si lamente cun chês peraulis incoradis che a son passadis in proverbi e che a cjatin sistematiche conferme. Il so lament dolorôs al è: Nissun profete nol cjate bon acet inte sô patrie (Lc 4, 24). Che il profete al stenti a cjatâ sensibilitât e simpatie al è un dât di fat e no podarìn mai dolêsi avonde di vê sbeleât e emargjinât i profetis che Diu al mande in ogni ete e in ogni tiere, Ma la robe si po ancje ribaltâle. Tal sens che ancje il popul al stente a cjatâ il so profete e no simpri si trate di tristerie o di viltât. Plui di une volte e di dôs e je la struture che e emargjine il profete e lu fâs passâ par mat o soversîf come se ancje Crist nol ves vût il stes judizi e il stes distin.
O pensavi a dut chest cualchi dì indaûr, cuant che par television al è stât fat un dibatit su la base Nato di Vicenze, che i merecans a vuelin slargjâle, sbombansi di chei che la pensin difarent, etichetât cu la etichere plui banâl: comunist, antimerecan e cualuncuist.
I intervents a son stât variegâts ma no al altece de cuistion. I argoments plui fuarts a jerin lis buteghis che a vendevin di plui, i puescj di vore, la ricognossince eterne pal aleât merecan. No si è lâts plui in là dal tacuin e de ideologjie. Lunic che al à frontade la cuistion de bande de pâs, de riduzion des armis, de difese dai puars e che al à fevelât in maniere profetiche al è stât don Pierluigi Di Piazza. Insepirantsi ai documents eclesiâi, a don Milani e sore dut al vanzeli, al à fat capî che la strade dal potenziament nucleâr nol puarte di nissune bande; anzit e puarte a la disrtruzion dal mont. Il scandull al è che potencis democratichis, civîls e avanzadis a vedin simpri un poç di bêçs par distrugi e mai par fâ sù. E che in barbe a dutis lis sconfitis dal om e dal cristian, no si rivi a tentâ une strade alternative, pacifiste, de bande des folis plenis di fan, di sêt e di fastidis.
Un politic di gjestre al à clamât grottesco il mût di resonâ di Pierluigi, che lu à invidât a ritirâ lofese fate a lui e a ducj i puars dal mont che lui, in maniere indegne, al rapresente. O scuen dî che pocjis voltis mi soi tignût in bon di vê tal nestri presbiteri un testemoni come lui e di gjoldi de sô amcizie. Mi sarès spietât, celebrantsi la zornade de vite, une peraule clare, esplicite, coragjose dal episcopât venit. Se no je vite impedî di jemplânus di bombis atomichis! Al è evident che se il magjisteri al tâs sun chestis cuistions vitâls, nol po pratindi di jessi scoltât e ubidît cu la stesse fedeltât cuant che i siei proclamis a van dai embrions ai Pacs. Don Milani al è scrit: Se no podarin salvâ il mont, almancul o salvarìn la nestre anime e la nestre muse.


text:
Coventino imprescj gnûfs par cheste gnove didatiche furlane? Forte par sigûr al è atent ai sussidis, “ma il prin imprest dal insegnament – al dîs – al è il mestri, no il libri o il computer”. Al covente prin di dut “che i docents a sedin formâts e inzornâts in continuo su chês che a son lis buinis pratichis e lis miôr esperiencis che a vegnin realizadis te scuele di ogni dì. E la nestre Regjon e à percors didatics pardabon sflandorôs che dut câs a laressin documentâts e spandûts sul teritori par rivâ a meiorâ simpri di plui la nestre pedagogjie. La formazion dai gnûfs docents e la formazion continue di chei che za a insegnin (parcè che ancje pai mestris “ogni mês si fâs la lune, ogni dì di impare une”) a permetin di mudâ l’insegnament intune riflession generative continue e di no bandonâ i docents a se stes. Zuiant ancje su la motivazion: “I Inglês – al conte Forte – a àn un sisteme dulà che un insegnant daspò un ciert numar di agns al pues deventâ, cun valutazions di pueste, “senior teacher”, insegnant espert: al è chel che al indrece i gnûfs rivâts, ur da lis dretis par frontâ lis classis e al cjape plui bêçs di chei altris, ma al à une possibilitât di cariere”
FORMAZION MA ANCJE VALUTAZION_ Ma se si ves di passâ a un sisteme furlan pardabon no si podarès passâ parsore a un teme centrâl: chel de valutazion. “Cumò inte scuele taliane la culture dal merit e je zero: o valutìn dome l’anel plui debil de cjadene, il student. Ma la scuele? L’insegnament? Ce sorte di valutazion de lôr ativitât vegne dade?”. Si sta scomençant planc planc a introdusi un sisteme di judizi, ma cun tantis resistencis: purpûr al è un dirit dai students cognossi la cualitât dal insegnament che ur ven dât”. Chest al sarès un grant pAs indevant: “al è il merit che al varès di deventâ la fonde di cheste gnove rileture in clâf furlane dal model educatif, se une dì – come che Forte al auspiche – il Friûl al varà potestât primarie pe istruzion. Za agns indaûr si sarès podûts rivâ a un model come chel valdostan o trentin pontant i pîts su la nestre specialitât – al dîs – ma no je stade di bande de int furlane la determinazion di sburtâ in cheste direzion. Sì, al è stât impuartant vê une fuarte adesion al insegnament de lenghe furlane, ma la scuele de autonomie e varès podût jessi la ocasion par bandonâ il centralisim ministeriâl e studiâ gnûfs programs che a fossin il spieli di une comunitât braurose dal sô caratar unic”. Ma nol è stât cussì: “la scuele progjetade di bessôi e je restade il sium di une elite”. E cumò al podarès jessi masse tart: “la crisi e sburte dome viers il tai di risorsis. E cumò, ancje a ricevi la competence in materie di scuele, a saressin problemis a esercitâle parcè che cence bêçs no si va di nissune bande.
LA CLASSE DIRIGJENTE NO JE STADE A LA ALTECE_ In dut chest la grande assente e je la classe dirigente de Regjon. E no dome che politiche: “in chês altris Regjons si è lâts fin dapît cun dutis lis batais pe scuele rivant fin in cort costituzionâl. Nô invezit no rivìn ancjemò a considerâ che la scuele e sedi un imprest par fâ cressi il nestri teritori. Se i ladins a àn la lôr scuele al è parcè che a àn scombatût par chest, cence pôre”. ■
Walter Tomada
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
Tal bosc di Cjarlins. La lune e stralusive parsore dal fueam fis dai rôi. I rais di lûs smamide a corevin, un daûr chel altri, su la muse scaturide di chel toc di om sentât su la briscje. Al scoreave i cjavai a sanc, cence rivâ a viodi lâ che e leve la sô fughe sfolmenade. Il rumôr di çucui al jere simpri plui dongje. No i coventave voltâsi par savê che i corevin daûr ma al cjalave fis i siei cjavai scanâts, cu lis sgnaris che a sfladassavin, aromai sul pont di molâ. Pieri no podeve puartâse fûr. La carete cjamade di sâl e sarès stade cjapade di chi a pôc dai doi che i corevin daûr a cjaval. Pierdude che e sedi, al tente une ultime mosse. Al intarde la corse de carete, si volte e al spiete il prin lari. I rôi grues e cu la scusse scure a son i testemonis cidins dal trussâ sbalsamât di spadis fin che, cuntun colp just tal cuel, Pieri al distire par tiere il lari. Il cidin al dure un marilamp. Il secont i salte intor, lu bute jù e i poie la ponte de spade su la panze. “Fermiti! Cjoliti il sâl e i bêçs che o ai… ma no sta a copâmi!”. “E invezit ti coparai, ludro di un cjan – i vose il zovin – Pieri, bastart, no soi un lari, jo! O robarai il sâl dome par disviâ il cjapitani. O soi achì par svindicâmi!” “Ma… cui sêstu?… – al suspire suplicant Pieri – Mi cognossistu? … Ce ti aio fat?”- “O soi Jacum, fi di Zuanut. Di Cjarlins come te. Tu âs fat murî gno pari. Tu lu âs cjamât di lavôr tes salinis parcè che prime tu lu vevis scjafoiât di debits. Mê mari i je muarte daûr di sclopecûr, e cumò tu âs a pene copât gno fradi plui piçul. Crepe!” Jacum al poie il so pês sul pomul de spade cence scoltâ il berli di Pieri, fin che la lame e jentre te cjar e tai budiei e un spissul di sac i jes dal cjanton de bocje.
◆ Tal cjistiel di Udin, te sale piçule. “E je lamie! La mignestre e je lamie e ancje triste! Dami chê cueste in tecje che i ai ordenât al cogo”, al bruntule il patriarcje Raimont. Ma dopo vê cerçade la cueste, il so plat preferît, al proferìs un schirie di peraulatis par milanês che al è miôr no vê capît. “Ce cassœla ise cheste, cence sâl, lamie patoche!? Clamait il cogo! Intant passimi il sâl, Zuan!” Al vieli cancelîr Zuan de Lupico i tocje rispuindi, cun vôs esitante: “Riverît patriarcje, sâl nol è.” “Cemût nol è?” al domande maraveât. E Zuan “Il sâl nol è in taule parcè che no ‘nd è!” “Ce vuelial dî?” Pront al interven Indrì di Prampar, intendent aes provision de cusine: “Al vûl dî, patriarcje riverît, che Vignesie e bloche cu lis sôs nâfs lis vuestris salinis de Istrie. Îr, tal marcjât di Udin, no si ‘nt cjatave nancje un grignel! E di cuant che o sin in vuere cun Vignesie no si rive a vê sâl nancje di bande di soreli a mont.” “E lis salinis di Maran? – al ribat Raimont – no fasino sâl?” “ Lis vilis di Maran e Cjarlins e lis lôr salinis, pari riverît, a son stadis dadis al Cjapitul di Aquilee ancjemò dal patriarcje Popon. Duncje chel sâl al è dai cjalunis. Dut câs, jo o vevi rivât a comprâ une carete di chel sâl di un marcjadant di Cjarlins, un ciert Pieri salarûl, che al veve di rivâ vuê a buinore. Magari cussì no, partît di Maran cul scûr, tal bosc di Cjarlins i àn robât il sâl e lu àn copât.” “***! – al impreche par milanês il patriarcje, che al zonte – no si pues lâ dilunc cussì! Cemût si fasial a robâ il sâl dal patriarcje? E, cun di plui, copâ un om par une carete di sâl? Achì a son di indreçâ lis robis. Zuan, clame in curt a Cividât il dean dal Cjapitul di Aquilee e ducj i cjalunis. Al è za di un pôc che mi à vignude tal cjâf une idee.”
◆ Cividât, tal palaç dal patriarcje, ai 4 di Mai dal 1290. “Preseâts Dean e Cjalunis dal riverît Cjapitul di Aquilee. Come che o savês, i venezians za tal 1284 a àn assaltât Maran e fiscât dut ce che a podevin. Tal 1287 a àn tornât a cjapâlu e lu àn tignût par un pôcs di dîs, robant dut, fin che Artuì di Cjistiel cun chei di Cjarlins ju àn parâts vie. Cumò o sin une altre volte in vuere cun Vignesie, e Maran – che i fâs une vore gole – al sarà ancjemò tal mieç dal scuintri. Di une bande voaltris o disês che, par cause des vueris, no us rivin renditis di chê tiere, di chê altre bande no rivais a difindi Maran come che al coventarès pe sigurece de Patrie. Us propon une permute. Us doi la plêf di Sante Margarite dal Gruagn e in cambi Maran e Cjarlins a tornin sot de jurisdizion direte dal patriarcje, in mût che o podedi infuartî lis muraiis e la guarnigjon.” Chestis, in struc, lis peraulis dal patriarcje Raimont de Tor. Dopo la discussion, i cjalunis a acetin e il dean al firme l’at di permute za preparât dal cancelîr Zuan de Lupico.
◆ “O vês cjapât doi grîs cuntun fros: – al dîs te orele dal patriarcje il fidât Zuan – difindi la Patrie de bande dal mâr e meti lis mans tes salinis.” “Zuan, parecje in curt un at di concession des salinis a gno cusin Raimondin de Tor, che chel al sa fâlis incressi e rindi.” “E pal puar Pieri salarûl?” “Sigûr che chel no lu àn copât pal sâl. O vuei nomenâ un gnûf predi a Cjarlins: pre Canzian, fi di Mateu laic di Grîs e di Marceline, une mê parinte che e ven di Como. Canzian al sarà predi, ma soredut il gno om fidât par distrigâ ancje chê cuistion.” ❚
LA STORIE – La eterne vuere di Raimont de Tor cuintri di VignesieDiego Navarria
Tal bosc di Cjarlins. La lune e stralusive parsore dal fueam fis dai rôi. I rais di lûs smamide a corevin, un daûr chel altri, su la muse scaturide di chel toc di om sentât su la briscje. Al scoreave i cjavai a sanc, cence rivâ a viodi lâ che e leve la sô fughe sfolmenade. Il rumôr di çucui al jere simpri plui dongje. No i coventave voltâsi par savê che i corevin daûr ma al cjalave fis i siei cjavai scanâts, cu lis sgnaris che a sfladassavin, aromai sul pont di molâ. Pieri no podeve puartâse fûr. La carete cjamade di sâl e sarès stade cjapade di chi a pôc dai doi che i corevin daûr a cjaval. Pierdude che e sedi, al tente une ultime mosse. Al intarde la corse de carete, si volte e al spiete il prin lari. I rôi grues e cu la scusse scure a son i testemonis cidins dal trussâ sbalsamât di spadis fin che, cuntun colp just tal cuel, Pieri al distire par tiere il lari. Il cidin al dure un marilamp. Il secont i salte intor, lu bute jù e i poie la ponte de spade su la panze. “Fermiti! Cjoliti il sâl e i bêçs che o ai… ma no sta a copâmi!”. “E invezit ti coparai, ludro di un cjan – i vose il zovin – Pieri, bastart, no soi un lari, jo! O robarai il sâl dome par disviâ il cjapitani. O soi achì par svindicâmi!” “Ma… cui sêstu?… – al suspire suplicant Pieri – Mi cognossistu? … Ce ti aio fat?”- “O soi Jacum, fi di Zuanut. Di Cjarlins come te. Tu âs fat murî gno pari. Tu lu âs cjamât di lavôr tes salinis parcè che prime tu lu vevis scjafoiât di debits. Mê mari i je muarte daûr di sclopecûr, e cumò tu âs a pene copât gno fradi plui piçul. Crepe!” Jacum al poie il so pês sul pomul de spade cence scoltâ il berli di Pieri, fin che la lame e jentre te cjar e tai budiei e un spissul di sac i jes dal cjanton de bocje.


text:
Il variûl, clamât ancje cul non di grifon (Gyps fulvus), al è ancjemò dispès considerât un uciel di rapine che al prede in maniere ative ancje animâi dumiestis: in realtât, al mangje animâi muarts e dome in ocasions pardabon une vore raris al pues cjapâ predis vivis, ancje se simpri cetant debilitadis.
◆ Par vecjo al viveve in buine part de Europe meridionâl, in Nord Afriche, in Medi Orient e intal setôr meridionâl da la Asie centriocidentâl. Intal secul XX, dopo de persecuzion che i è stade fate, dal invelenament di carognis par combati i predadôrs e dal cambiament des pratichis di gjestion dal besteam, al è sparît te plui part dal areâl.
◆ In Italie, dome la popolazion sarde e je rivade fin ai nestris timps; la ultime colonie riprodutive siciliane e jere presinte fin intal 1965 sui Monts Nebrodi: la nidificazion e je finide par colpe di bocjadis invelenadis metudis pe bolp (Vulpes vulpes).
◆ Dai agns Otante di chel altri secul, in Italie a son tacâts progjets di reintroduzion de specie che a àn permetût, dutune cu la protezion dal variûl e des localitâts dulà che si riprodûs, l’insediament di gnovis popolazions che, intal timp, graciis aes nidificazions a àn puartât a une incressite dai individuis.
◆ Ancje in Friûl, a Curnin (Forgjarie), a son stâts molâts individuis tacant dai prins agns Novante dal secul passât, intal ambit di un progjet specific. Sul imprin, a son stadis verificadis nidificazions in areis dongje di chês de sede dal progjet. Po dopo, il variûl al à tacât a sparniçâsi e a nidificâ in cualchi sît, simpri inte zone prealpine.
◆ Vint verificât cheste tindince continue ae espansion, confermade di un numar simpri plui grant di osservazions ator pes monts, l’autôr al à metût adun un studi, cun chê di incuadrâ il fenomen espansîf inte zone alpine. Intal monitorament a son stadis frontadis diviersis dificoltâts par vie de ruspidece e de complessitât des zonis di mont, e de posizion e de distance di cierts sîts a pet di dulà che a vignivin fatis lis osservazions.
◆ Cinc agns indaûr a son stâts regjistrâts i prins tentatîfs di riproduzion, in particolâr intal massiç de Mariane. Po dopo, sedi su la Mariane che sul Strabût (Tumieç) e je stade verificade la nidificazion, individuant i prins sîts riprodutîfs in zone alpine furlane.
◆ Intai ultins agns, a son stâts cjatâts doi gnûfs sîts intes Alps Cjargnelis e cuatri intes Alps Juliis, fra i 550 e i 1500 m s.l.m.: il plui distant al è a cuasi 50 chilometris di Curnin. Lis coloniis a jerin formadis di une a 5 cubiis.
◆ Intal 2021, in dute la zone alpine furlane a son stadis cjatadis 16 cubiis teritoriâls: 13 si son riprodusudis e a àn fat saltâ fûr dal nît 9 zovins.
◆ La espansion dal areâl riprodutîf dal variûl bande Nord e je tacade prime viers lis Alps Cjargnelis ma e je stade plui consistente su lis Alps Juliis, dulà che e à interessât diviersis valadis secondariis dal Cjanâl dal Fier, e e je rivade fin inte Valcjanâl. Cierts sîts dulà che il variûl al à nidiât, a son cuasi sul confin cu la Slovenie e il plui setentrionâl al è a pôcs chilometris de Austrie.
◆ Tes Alps Cjargnelis, la espansion e je stade verificade su lis monts de val dal Tiliment viers Vile, e inte val de Fele inte zone di Mueç.
◆ Il variûl si sta slargjant ancje in zone prealpine (dulà che al nidifiche di 400 m s.l.m. insù) e ce che al è stât cjatât dal studi al mostre une situazion favorevule ae specie e a une sô espansion ulteriôr. Di fat, la distribuzion atuâl e permet un colegament plui grant fra lis areis di riproduzion consolidadis e e facilite la permanence dai uciei in ambients tipics alpins, frecuentâts dut l’an graciis a un clime plui dolç di une volte, e aes plui grandis cognossince e esplorazion dal teritori che a judin a cjatâ il mangjâ e a podêlu sfrutâ.
◆ La popolazion furlane e je la uniche che e nidifiche su lis Alps, duncje il so moment favorevul al è impuartant pe conservazion de specie. Al vûl però che chest periodi propizi e di potenziâl principi viers dal sfrancjament riprodutîf definitîf nol seti comprometût di progjets che a son fats passâ come favorevui al ambient tant che, par esempli, la realizazion di palis eolichis o di eletrodots che, invezit, a puedin pesâ a fuart su popolazions interiis di speciis protetis tant che il variûl.❚
Il variûl si sta slargjant su lis monts dal FriûlGianluca Rassati
Il variûl, clamât ancje cul non di grifon (Gyps fulvus), al è ancjemò dispès considerât un uciel di rapine che al prede in maniere ative ancje animâi dumiestis: in realtât, al mangje animâi muarts e dome in ocasions pardabon une vore raris al pues cjapâ predis vivis, ancje se simpri cetant debilitadis.


text:
In prin al è dome une semençute, po ben planchin, cul passâ dal timp, l’Arbul Feliç al cres e al devente un miluçâr biel e fuart.
Une parodie de vite che e conte in maniere dolce il passaç des stagjons, l’evolvisi dal timp; l’Arbul Feliç di fat al nas e al devente grant contantnus ce che al sucêt dilunc de Vierte, de Istât, de Sierade e dal Invier, gjoldint di ce che i sucêt e di ce che al à tor ator.
In chest audio libri, vendût insiemi al cd, la storie si le lei pagjine dopo pagjine compagnâts de vôs che e conte de autore, Lussia di Uanis, artiste e poetesse che di agns e lavore intal cjamp de istruzion cun progjets didatics pai fruts, soredut in lenghe furlane. Si scoltin, oltri a lis musichis al piano di Annalisa Masutti, ancje i rumôrs dal vint, des besteutis che a compagnin la vite di Feliç, lis cjançonutis che a judaran i frutins a jentrâ cu la fantasie ta chest mont magjic. Il libri di fat al è indreçât ai plui piçui che a podaran seguî lis vicendis dal arbulut gjoldint ancje dai biei dissens di Elena Chiandussi.
Il libri, burît fûr dal editôr Serling soc. coop., al à 48 pagjinis, al è in lenghe furlane cu la traduzion, in code, par talian; il cd audio al dure 25 minûts. Si si pues cuistâ intes librariis o li dal editôr (0432 649131, coop@serling.org) cul presit di 20 euros.
Redazion
CULTURE – LA FABRICHE DAI… LIBRIS. L’Arbul Feliç............
In prin al è dome une semençute, po ben planchin, cul passâ dal timp, l’Arbul Feliç al cres e al devente un miluçâr biel e fuart.


text:
DIFFIDA A RAI E MINISTERI
RINGRAZIAMENTI
Il “Comitât pe autonomie e rilanç dal Friûl”, ringrazia pubblicamente:
l’Avv. Vitto Claut – Presidente regionale della “Associazione Codacons Friuli – Venezia Giulia”, per aver creduto nei diritti linguistici della minoranza linguistica storica friulana e aver accettato la nostra proposta di iniziare l’avventura di questa diffida.
Il “Comitato 482” per la preziosissima e fondamentale consulenza fornitaci.
La Provincia di Udine e il suo Presidente on.le Pietro Fontanini, il Comune di Udine e il suo Sindaco prof. Furio Honsell, l’Arcivescovado di Udine e il suo Arcivescovo mons. Bruno Andrea Mazzocato, l’Università del Friuli e il suo Rettore prof.ssa Cristiana Compagno, la Società Filologica Friulana e il suo Presidente dott. Lorenzo Pelizzo, per aver accettato di sottoscrivere la diffida senza alcuna perplessità o titubanza, nella certezza che i diritti linguistici sono diritti umani primari non calpestabili o violabili.
GRAZIE A TUTTI VOI !
Il Comitât pe autonomie
e rilanç dal Friûl
----------------
LA VITA CATTOLICA
Settimanale dell’Arcidiocesi di Udine
Venerdì 21 ottobre 2011
Rai e Ministeri difidâts
di Erika Adami
Tachìn di un fat di fat. O sin al cuart contrat di servizi tra il Guvier talian, cul so ministeri di riferiment, e la Rai, la societât concessionarie dal servizi public radiotelevisîf, li che, ancjemò une volte, ai furlans ur è stât dineât un dirit - chel di vê trasmissions radiotelevisivis in lenghe -, ancjemò une volte la leç, statâl 482/99, chê che e tutele lis minorancis linguistichis storichis, e je stade violade, e la posizion de Comission parlamentâr di vigjilance Rai e je stade metude di bande.
I furlans no domandin l’impussibil. Dome chel che ur spiete. Chel dirit, di fat, al è stabilît dal decret di atuazion de leç 482/99, che al impon condizions precisis pal rispiet de leç intal contrat di servizi. Violât. I responsabii? Il Guvier talian, cui ministeri di riferiment, e la Rai. Ven a stâi i sogjets firmataris dal contrat. Tai lôr confronts e ta chei de Presidence dal Consei dai ministris, e je stade indreçade la difide di bande dal Comitât pe autonomie e il rilanç dal Friûl e dal Cadacons regjonâl. L'at al è fmalizât a fâ fâ ae Rai lis trasmissions in lenghe, stant che ancje chês radiofonichis realizadis in vie sperimentâl e fìnanziadis de Regjon Friûl-Vignesie Julie, a son finidis (ai 31 di Dicembar stât).
«Il dirit a chest servizi in lenghe al è stabilît de leç. 482/99, de Cjarte europeane des lenghis regjonâls e minoritariis e di pronunciaments gjenerâi di organisims internazionâi - al dîs Roberto Dominici, coordenadôr dal Comitât pe autonomie e il rilanç dal Friûl -. Di marcâ che la Comission parlamentâr di vigjilance si è pronunciade, ae unanimitât, a pro des trasmissions par furlan e, no cate chest, la latitance de Rai in mert e va indevant. Di ca, la decision di ricori ae difide che e a coinvolzût cetancj sogjets rapresentatîfs dal Friûl».
Di fat, a sotscrivi l'at a son stâts la Provincie, il Comun e la Arcidiocesi di Udin, la Universitât dal Friùl e la Societât filologjiche furlane.
Tal ultin contrat di servizi, in gracie dal parê de Comission parlamentâr di vigjilance Rai, al someave che si ves rivât a fâ un pas indenant cu la citazion esplicite de lenghe furlane tra chês che la Rai e a di doprâ te sô programazion, ma, ae fin, «la prescrizion e je stade metude di bande te stesure definitive dal contrat», si ricuarde tal at di difide. Cun dute probabilitât, pai probleme di simpri: i bêçs. Fin cumò ju a simpri tirâts fûr la Regjon, ma «la presince de lenghe furlane te radiotelevision publiche e à di jessi garantide de Rai cu lis risorsis che a vegnin metudis par cuvierzi il contrat di servizi o, al plui, di une convenzion jenfri Stât e Rai», al è stât ricuardât plui voltis ancje dal Comitàt 482.
Duncje, cumò vonde. Comitât pe autonomie e il rilanç dal Friûl e Codacons regjonâl a difìdin Presidence dal Consei dai ministris, ministeri dal Svilup economic e Rai (indreçant l'at, par cognossince, ancje al ministeri dal Interni, Rai - sede regjonâl dal Friûl-Vignesie Julie, Corecom - sede regjonâl dal Friûl-Vignesie Julie e Agcom - Autoritât pes garanziis tes comunicazions) «a meti in vore dutis lis misuris, provediments, ats aministratìfs gjenerâi, necessaris a fâ buinis dutis lis prescrizions de leç 482/99 e, in particolâr, a previodi l’oblic di adotâ lis convenzions prescritis par individuâ i livei di tutele de lenghe furlane, e, par chel che al inten ae Rai, a previodi e garantî la programazion di trasmissions radiofonichis e televisivis in lenghe furlane in Friùl-Vignesie Julie (e, tal specific, notiziaris, programs culturâi e di intrateniment di cualitât) cu lis modalitâts previodudis de leç».
Se lis prescrizions no vignaran fatis buinis dentri di 90 dîs dal riceviment dal at (che al è stât mandât ai 19 di Otubar), i firmataris a podaran procedi par vie judiziarie cuintri Presidence dal Consei dai ministris, ministeri dal Svilup economic e Rai, domandantjur ancje i dams pe mancjade atuazion de normative.
erika adami
------------------------
Sulla “diffida”, venerdì 21 ottobre 2011, sono stati pubblicati articoli di stampa anche sui quotidiani IL MESSAGGERO VENETO (Udine), e IL GAZZETTINO (Udine)


text:
Scritte scatolate luminose
Insegne luminose a led, insegne luminose a led per aziende, insegne luminose a led Milano
Designs esclusivo per il logo LAB illuminato a led effetto neon. MiCo Milano Convention Center : il più grande centro congressi d'Europa con 65 sale...
insegne a led Milano, insegne luminose a led Milano, insegne luminose GARAGE ITALIA MILANO
insegne Cagliari, insegne luminose Cagliari, insegne luminose The Space Cinema Cagliari - Centro Commerciale Le Vele
insegne luminose al neon Milano e Provincia, insegne luminose Lufthansa
insegne luminose Milano e provincia, insegne luminose Assago , insegne luminose Milanofiori Assago, insegne luminose Mediolanum Forum
insegne luminose Milano e Provincia, insegne luminose Assago , insegne luminose Mediolanum Forum
insegne luminose a led, insegne in acciaio inox , insegne luminose per negozi Scalo Milano Locate Triulzi
insegne luminose Vicenza, insegne luminose concessionarie auto Vicenza - General Motors OPEL
-
- 1 di 4
- ›


text:
NO SON PERAULIS PAR VECJOS. Lis gnovis peraulis spiegadis al nono.
Mandi Bete.
Mandi nono! Ven dentri, che ti met sù un cafè. Spiete che o sbassi la radio.
Ma no, frute, scoltile, se tu âs voie!
Ma no, nono, tant a metevin la trap, che mi fâs propite volt di stomi.
Ce discors, frute! La trape di bessole no plâs a di nissun. Ma e covente! Sù po, no si pues sintî une furlane che e fevele mâl de trape!
Ce varessio di dîti, nono… propit no rivi a capî ce che al veve tal cjâf cui che le à inventade.
Un gjeni! Dome un gjeni al pues cjatâ il mût di doprâ cussì ben robe di scart.
Eh, juste robe di scart… chei li che a cjantin cun che vôs dute straviade.
Ce jentrial il cjant cu la trape, cumò?
Eh sì, il cjant cu la trap nol jentre propit nuie. Lu clamarès plui berghelâ. Ma no crodevi che tu ti interessassis di cheste robe moderne, nono!
Moderne? La trape le doprave ancje gno nono par fâ la broade!
Ma ce jentrie la broade, nono? O stoi fevelant di musiche!
Musiche? O savevi che cu la trape si faseve la broade o la sgnape. No pensavi che si dopràs ancje par sunâ.
Ma no la trape: la trap! Al è un gjenar musicâl, la evoluzion dal rap, dal hip hop.
“Op, op” lu disevi al mus cuant che nol leve indevant!
Hip hop, nono! Cemût puedio spiegâti: une musiche ritmade, cu lis peraulis plui feveladis che cjantadis. La trap e nas di li, ma cun di plui e dopre imprescj par distorsionâ la vôs e e fevele di droghe, di delincuents e di robis cussì.
Usti! Pecjât che le vedin clamade come la trape, une robe cussì. Ma cui isal a sunâle?
Cjantants gnûfs, tant che Sfera Ebbasta e altris cussì.
Ma un sôl o ancje altris?
Plui di un. Sfera Ebbasta, e altris che no cognòs.
No ai capît: Sfera e vonde, o Sfera e altris?
Ma no! “Sfera Ebbasta” al è il non dal cjantant. E dopo a ‘nd è altris.
O ai capît. Forsit. Ma tu no tu scoltis chê robe li, no mo?
Ma no, o ai miôr robis plui “classichis”: il rock, il pop. O scolti dome un pôc di indie, che cu la trap propit nol jentre nuie.
No, il dindi cu la trape no lu ai propit mai sintût. E nancje cu la broade. Però tu sês strambe ancje tu, eh! Tu disis che no ti plasin chei che a cjantin cu la vôs distorsionade, e dopo tu scoltis i dindis a berghelâ. Mah! ❚
Bete di Spere


text:
Friuli, Friûl, Friaul, Furlanija. Cuatri lenghis diviersis par dî la stesse robe. La nestre tiere, la nestre patrie, e à une ricjece culturâl, linguistiche, dal paisaç, storiche – e cetant che al sarès inmò di dî -, che il progjet che o vin in cûr di contâ, al centre in plen il valôr dal so grant e inestimabil patrimoni.
Il progjet si clame Friaûlij, cuntun simpatic zûc, une fusion di peraulis, tra lis diviersis lenghis che a nomenin il Friûl e che in Friûl si fevelin. Un tiermin gnûf che al misclice furlan, sloven e todesc, par une iniziative che si propon di creâ un repertori linguistic rinovât, sicu ancje testemoneance de situazion linguistiche atuâl. Un grup di une ventine di colaboradôrs, tra students, singui e circui culturâi, par une opare divulgative e informative che si concretize midiant dal blog http://friauulij.blogspot.it e de pagjine facebook friauulij, che us invidìn a consultâ cun frecuence. Une realtât che e cîr simpri gnûf colaboradôrs, par slargjâ lis fuarpiis dai temis, dai argoments, des discussions. Par fâlu, al baste scriviur, lant tal lôr sît o usant il recapit redazione.friaulij@gmail.com
Tra lis iniziativis plui resintis dal grup Friaûlij, o vin biei articui sul Pali di Sant Donât, che si è tignût come ogni an a Cividât, ma ancje riflessions une vore interessantis come chê dal titul “Cemût i austriacs nus viodino e ce podìno ufrî al dì di vuê?”, o lis “Leiendis popolârs: la barcjute di Sant Pieri e Sant Zuan te basse furlane”, e tancj altris sponts di riflession, coments, argoments, ducj intes trê lenghis feveladis chi di nô in Friûl. Un sît che si inzorne dispès, come la pagjine facebook, par une iniziative tacade tal mês di Fevrâr e che e cres di dì in dì. Il prin post al jere “Lis variazions dialetâls dal furlan de basse furlane”, e “Introduzion al furlan ocidentâl”. Une maniere serie e atuâl par fâ cognossi ancje lis tipichis fevelis locâls de lenghe furlane.
Al è impuartant e si scuen infin nomenâ lis associazions che a sostegnin il progjet: il Circul Culturâl Sauran Fulgenzio Schneider, il Circul Culturâl Resian Rozajanski dum, Astore FVG e il Circul Culturâl Sloven Rečan Aldo Klodič. Une biele intese di realtâts diferentis, che si inzegnin insiemi par fâ cognossi intes plui variis formis e tes diviersis lenghis la grande varietât dal Friûl, o ancje Friaul, Furlanija e parcè no, un neologjisim: Friaûlij. Lâ a viodi, lei e informâsi par crodi.
di Alessio Screm
__________________________________________________________________
Associazions di zovins te storie resinte: 3 esemplis
Tra lis associazions che si son cetant impegnadis e che si dedichin cun grande operositât ae cause furlane, sostignint cun iniziativis divulgativis e artistichis la lenghe e dute la culture, a ‘nd è trê che a meretin une juste atenzion. Tra l’altri, dutis nassudis tal 1995. Fin tal cûr dal vivarôs e vari mont furlan, chestis realtâts a àn operât e a operin in sinergjie strente cu la int, cu lis pro loco, cu lis parochiis, sburtant dal di dentri dute une schirie di iniziativis cun costance e cressite.
Une di chestis e je la Academie dal Friûl, nassude a Udin cul intent primari di promovi l’implei professionâl de lenghe furlane, il disvilup di une cussience identitarie fuarte, dutune cu la difese dai dirits e dai interès dai students furlans tal gjenerâl, come che al recite il Statût. Prin dean de Academie dal Friûl al è Albert Travain, che insiemi a chei altris socis al à tacât a proponi ativitâts par furlan dentri dal Ateneu furlan, che in chei agns al jere ancjemò indaûr su la cuistion de lenghe. La intenzion fuarte e jere, e e je ancjemò, che il furlan al fos doprât in ducj i cjamps, e plui di dut in chei fondamentâi dal lavôr e dal studi, e si viodeve e si viôt inte universitât la scune ideâl par inviâ chestis dinamichis.
Ancje la Associazion culturâl La Grame, nassude ancje jê tal 1995, a Merêt di Tombe, si dimostre vivarose. Metint dongje un grup di zovins dal Friûl di mieç, il so lavôr al è chel di recuperâ un patrimoni di cognossincis e di esperiencis imparadis tal timp di diviers operadôrs culturâi. Cunvignis, spetacui, concierts, teatri, cine: cheste e je la note carateristiche de La Grame. Tra lis oparis plui significativis o nomenìn “Il Terzo Leone”, un film produsût di lôr su la storie dai Benandants, un luncmetraç che al rapresente la prime produzion cinematografiche furlane moderne. Lis Gnots Furlanis, fieste estive de lenghe, culture e des arts dal Friûl, e inmò, Il Gramon, une serie di incuintris di atualitât e di politiche culturâl, lis ativitâts didatichis intes scuelis, la golaine di libris di narative e di contis La Grame Edizions, a son lis lôr principâls e fortunadis iniziativis.
Infin e merete di jessi cognossude la Associazion FAntats Furlans (FAF). In passe 20 agns di ativitât – che si è sierade cuntune cene sociâl di doi agns fa -, a son i prins che a àn produsût maiutis par furlan, po dopo adesîfs, gadgets e ancje une schirie di libruts intitulade Fregul, stampâts sul model de golaine Mille lire. Par agns a son simpri stâts in prime file par ogni iniziative a pro dal Friûl, come la racuelte di firmis par vê une sede Rai a Udin. Tra i membris, il nestri diretôr Dree Venier, Gianni Stelitano, prin laureât discutint tesi e esams orâi in lenghe furlane te Universitât dal Friûl, Stefania Garlatti-Costa, autore di traduzions e di libris didatics tant che Lenghe. Cors di Furlan (CUF, 2008), Massimo Garlatti-Costa (cumò regjist di documentaris, tancj par furlan), e tancj altris.
A.S.


text:
Tratât di Cjampfuarmit
Il Tratât di Cjampfuarmit al fo sotscrivût ai 17 di Otubar dal 1797 di Napoleon Bonaparte e il cont Luis de Cobentzel, ch'al rapresentave l'Imperi Asburgjic. Il tratât al fo firmât ta le cjase di Bertrando Del Torre a Cjampfuarmit, parcè che chest al jere il paîs che si cjatave tra Vile Manin, là che al jere Napoleon, e Udin, sede dal comant austriac. Cun chest tratât, la Republiche di Vignesie e vignive cedude al Imperi Asburgjic, metint la peraule fin a chê che al jere stât une grande republiche par un grum di secui, cun interès in dut il mâr Mediterani. Di fat, ancje il Friûl al passà sot da l'Austrie, là che al restarà fin al 1866, cuant che daspò da la tierce vuere di indipendence dut il Venit al tornà ae Italie. Par il Friûl Orientâl però al bisugnarà spietâ fin al 1919, cun la fin de prime vuere mondiâl.


text:
1 di Novembar
Il 1 di Novembar e je la 305° zornade dal Calendari Gregorian, (la 306° se l'an al è bisest). A mancjin 60 zornadis pe fin dal an.
Acjadiments[cambie | modifiche il codiç]
In Friûl[cambie | modifiche il codiç]
Vie pal mont[cambie | modifiche il codiç]
- 1604 - Prime rapresentazion a Londre dal Otello di William Shakespeare
- 1755 - Lisbone e ven sdrumade di un taramot seguît di un tsunami, che e cope plui di sessante mîl personis
- 1884 - Adozion dal sisteme dai fûs oraris
- 1922 - Abolizion dal Imperi Otoman, l'ultin sultan Mehmed VI al abdiche
- 1993 - Jentrade in funzion uficiâl dal Tratât di Maastricht
Nassûts vuê[cambie | modifiche il codiç]
- 1757 - Antonio Canova, scultôr talian († 1822)
- 1886 - Hermann Broch, scritôr austriac († 1951)
- 1968 - Silvio Fauner, sciatôr sapadin
Muarts vuê[cambie | modifiche il codiç]
- 1972 - Ezra Pound, poete merecan (n. 1885)
Fiestis[cambie | modifiche il codiç]
- World Vegan Day


text:
I RECITATÎFS LITURGJICS A MORTEAN14 di Otubar 2018
In colaborazion cu la Plêf arcipretâl dai Sants Pieri e Pauli di Mortean
Mortean, ai 14 di Otubar 2018
aes 17.00 te Glesie de SS. Trinitât
Presentazion des oparis di pre ‘Sef Cjargnel:
“I RECITATÎFS LITURGJICS” e “50 CORÂI DE TRADIZION TODESCJE VOLTÂTS PAR FURLAN”.
Al presente il prof. Gabriele Zanello.
A partecipin il Coro "Rôsas di mont” di Davâr e l’organist Daniele Mecchia.
Al interven pre Loris Della Pietra, diretôr dal Ufici Liturgjic de Arcidiocesi di Udin


text:
Le tirà sù al timp dal imperadôr Costantin
che al veve di pôc permetût ai cristians
di pandi libars la lôr religjon
“Don Pietro – al dîs sot vôs Tunin al plevan ae fin de messe te sagristie – o ai di fevelâti.”
“Intant, par plasê, se tu fevelis par furlan no sta a clamâmi don Pietro! Tal ai za dit altris voltis: par furlan o soi ‘pre Pieri’, sù mo!”
Il predi si gjave la planete e la stole e al zonte “Ce âstu di contâmi, frut?”
“Un… sium.”
Il predi al nase alc te vôs malsigure dal zago, si gjave vie il cjamiç e l’amit e i dîs “Anìn a sentâsi in glesie e contimi dut!”
“Ti visistu che un mês fâ tu âs puartâts ducj i fruts ministrants, i zaguts, in gjite a Aquilee, tu nus âs fate viodi la basiliche, i mosaics e tu nus âs fevelât dal vescul Teodôr che le à tirade sù tal timp dal imperadôr Costantin?”
“Sigûr che mi visi, Tunin. Mi visi che ducj a jerin stufs e che a spietavin dome che o finìs parcè che o vevi imprometût il gjelât!”
“A mi, pre Pieri, chel paviment mi à fat câs e o jeri dut straneât.”
“Bon, frut, o ai gust che no ai fadiât dibant. Ma il sium?”
“La setemane stade mi soi insumiât che o jeri un frut di Aquilee tal timp di Teodôr, e che o levi ogni dì a cjalâ i mosaiciscj che, in zenoglon, a metevin dongje, une tessare daûr di chê altre, chel grant mâr plen di pes di ogni fate de storie di Jone. Tal sium o eri alì juste cuant che a àn fat chel mostri di pes pistrice che al glot Jone.”
“Tunin – al dîs il predi – no cjati nuie di strani che chê bielece ti vedi inmagât. E je une opare straordenarie.”
Ma il frutat al va indenant: “No je finide. La gnot stade o soi tornât a insumiâmi te basiliche. Intant che o cjalavi il mosaic, no mi capitial il vescul Teodôr? Al jere lui, dome che al veve la tô muse, pre Pieri.”
“E ce ti varessial dit, il vescul?”
“Mi à dit che tal doman al varès consacrade la gnove basiliche e che o vevi di lâ a fâi di zago e a servî messe.”
“E tu – al domande il predi – ce i âstu dit?”
“Jo pront i ai dite di sì. Tal doman, ce grande cerimonie! A mi mi à dât il turibul che al è il compit plui biel dai zagos. O sin jentrâts pe puarte grande. Jo devant a spandi nûi di incens, daûr la crôs, i predis, un scjap di vescui e, par ultin lui, Teodôr, ducj a ros. No sai esprimi la emozion. Il vescul al à scritis dutis lis letaris dal alfabet latin e grêc cu la ponte dal pastorâl su dôs riis di cinise metudis a X che a levin dai cuatri cjantons de glesie e si incrosavin juste tal mieç. Dopo al à segnât cul vueli sant 12 crosutis pituradis tai 12 pilastris de glesie. Po al à metudis lis relicuiis dai martars sot dal altâr cun trê grignei di incens che i ai dât jo. De predicje mi visi che al à avodade la glesie a Ermacore, fat vescul di S. Marc, e che al à fevelât une vore ben dal imperadôr Costantin che al veve di pôc permetût ai cristians di professâ la lôr fede cence pôre, come che o jerin daûr a fâ.”
“Tunin, dut biel chel che tu mi contis, ma – al indaghe il predi – âstu di dîmi alc altri?”
“Ehm… sì, pre Pieri – al barbote il frutat dut ros in muse – mi soi sintût clamât, propit jo, dal vescul Teodôr! Il pinsîr mi rosee: parcè mi aial clamât me? Aial un sens?”
Il plevan i da une cjalade pinsirose e i rispuint. “Tunin, jo no sai se il Signôr ti clame a une vocazion particolâr. Po stâi. O sai che tu sês un brâf frut ma che tu âs tredis agns. Tu sês masse zovin par decidi cuale che e sarà la tô vite. Sta pûr in scolte di chestis clamadis ma va dilunc a vivi come chei de tô etât. E se ti capitin ancjemò chescj pinsîr,s no sta a vê scrupul di fevelâ cun me. Mandi frut!”
“Graciis e mandi, pre Pieri.”
A passin cinc agns. “Bundì pre Pieri – al salude Tunin jentrant tal ufici dal plevan – o ai di fevelâti.”
“O soi achì. Sentiti.”
“Ti visistu di chê volte che ti ai contât dal sium dal vescul Teodôr che mi clamave?”
“Po no po. Tu vevis contât cemût che si consacre une glesie tant ben che nancje i predis lu san!”
“La gnot stade, tal sium, Teodôr al è tornât a clamâmi.”
“Ti varessie fevelât, il vescul?”
“Sì. Mi à dit che e jere sabide sante e che al varès batiât une vore di gnûf cristians, che i coventave un diacun e di lâ daûr di lui.”
“E sêstu lât?”
“Sì. Mi à fat meti sù une dalmatiche e o vin tacât chê che lui e clamave nocte magna. Ti pues contâ dut. Prime te aule dal catecumeneu lis leturis e il scrutini di chei che a domandavin il batisim, dopo in procession te aule mezane là che al jere il batisteri, fasint siet zîrs ator dal font (par no sbaliâ ogni zîr o gjavavi un dai siet claputs metûts di pueste). Il vescul al à batiât 72 di lôr. Ju faseve lâ jù pai trê scjalins de vascje, ju segnave cul vueli e a tornavin sù di chê altre bande dulà che si vistivin cuntune vieste blancje. Ae fin, ducj in procession fin te aule di tramontane dulà che pe prime volte a assistevin ae messe. Cjants, preieris, bielece dal lûc, un splendôr di fieste fin al cricâ dal dì di Pasche. Ce mi dîstu, pre Pieri?”
“Che no bastin i siums par stimâ se la clamade e je autentiche. Par te o pues tignî cont ancje dal to spirt di servizi: di zagut in chê volte e di animadôr cumò, tu sês stât simpri disponibil. Ma par rivâ a deventâ predi, come che o ai capît, e covente ancje fedeltât, massime tai moments dificii. Ti fasarai fevelâ cul diretôr dal ’seminari.”
A passin altris siet agns. “Buine sere, pre Pieri!”
“Buine sere, pre Tunin, benedet frutat!” – i rispuint il vieli plevan – “tu sês rivât là che ti veve clamât il Signôr par bocje dal vescul Teodôr.”
“Vere. La mê clamade e je nassude di un sium, ma si è incressude tal servizi e ancje maduride te fedeltât. Graciis par vêmi judât.”
“Magari cussì no, no ai podût jessi ae tô ordenazion. Viodistu ce mâl che o soi metût? Ma, dimi, âstu alc di particolâr che tu varessis voie di fâ come predi?”
“La mê vocazion e je nassude te Glesie Mari di Aquilee, cui mosaics di Teodôr. O scuen alore lâ a fonts des mês lidrîs culturâls e meti simpri la mê fede dongje de mê identitât. No sai ancjemò se o soi un predi furlan o un furlan predi. Sigûr cumò ducj i doi a son adun.” ❚


text:
Sabide ai 18 di Fevrâr, inte zornade che Gjine Marpillero e varès finît 100 agns, il Comun di Darte e la associazion culturâl “Amîs di Darte” a àn presentât, inte storiche sale dal Savoia, il “Progetto Gina”: une maniere par mantignî vive la figure di cheste femine scritore nassude a Darte, che e à scomençât a scrivi a la etât di 68 agns. Il so prin libri – “Essere di paese” – al à vût un bon sucès e tancj ricognossiments. Intal timp si è fate cognossi in dut il Friûl, soredut pe sô semplicitât di scriture e pe sô vitalitât intal contâ storiis di une volte.
E propit cun chest spirt, i fruts des elementârs e des mediis di Darte a àn disniçade la zornade dant une cerce, ai tancj presints, di chê che e jere la Gjine poete, interpretant e cjantant une sielte des sôs poesiis.
Il professôr Mario Turello, invezit, si è fermât su pe figure de Gjine scritore, presentant la opare inedite “Le mie cento passioni”, dulà che e salte fûr une femine plene di passions e di voie di vivi.
L’intervent de gjornaliste Costanza Lunardi, al à discuviert la Gjine di ogni dì: une persone atente a ce che al sucêt dongje di se, ative intes tantis ativitâts di passetimp, pronte a vierzi la sô cjase ai amîs e cun tantis sorpresis par ducj.
La aministrazion comunâl, pe ocasion e à screât il “Progetto Gina”: il prin pas al è za stât fat inviant il lunc iter burocratic par intitulâ il ples scolastic di Darte ae scritore. Un altri pas al sarà la realizazion, cheste Istât, di un spetacul su pe vite di Gjine cu la colaborazion di Fabiano Fantini, Maria Luisa Rosso e Sebastiano Zorza. Altre iniziative, in zonte, al è il premi “Gjine Marpillero”: i fîs Caterina e Fabiano a àn pensât di dâi vite a un ricognossiment riservât aes feminis de Cjargne che si son metudis in lûs in ambient artistic pes lôr passions (une jurie e stazarà lis propuestis).
Grant finâl de zornade cun Gigi Maieron e la sô bande che a àn savût riproponi cun test e buine musiche il spirt de scritore (in particolâr cu ‘La cidule’, su test de poetesse), un spirt che al continuarà a vivi ancje cu lis prossimis iniziativis che il comun di Darte al puartarà indevant. ■
Marta Vezzi
CJARGNE. Progjet Gjine............
Sabide ai 18 di Fevrâr, inte zornade che Gjine Marpillero e varès finît 100 agns, il Comun di Darte e la associazion culturâl “Amîs di Darte” a àn presentât, inte storiche sale dal Savoia, il “Progetto Gina”: une maniere par mantignî vive la figure di cheste femine scritore nassude a Darte, che e à scomençât a scrivi a la etât di 68 agns. Il so prin libri – “Essere di paese” – al à vût un bon sucès e tancj ricognossiments. Intal timp si è fate cognossi in dut il Friûl, soredut pe sô semplicitât di scriture e pe sô vitalitât intal contâ storiis di une volte.


text:
Al rive l’Istât e su Radio Onde Furlane al partìs un program dedicât ae emigrazion furlane. Si clame “SIF in Onde” e al salte fûr de colaborazion tra la radio libare dal furlans e la Clape Friûl dal Mont, associazion di promozion sociâl che e je stade metude adun par tignî dongje i emigrants tornâts in Patrie dopo jessi stâts tal forest e cun chê di valorizâ la lôr esperience di lavôr e di vite a pro di dute la comunitât furlane.
La trasmission e fâs part dal progjet “SIF – Sportel Informe Furlans”, che la Clape e à vût inviât za timp indaûr cul jutori dal Servizi Volontariât, associazionisim, rapuarts cui migrants e politichis pai zovins de Regjon, daûr de Leç regjonâl 30 dal 2007, articul 4, come 35. «L’intindiment dal “SIF” – al sclarìs Gianpaolo Della Schiava, president de Clape Friûl dal Mont – al è chel di judâ cui che al torne. Cun di fat, dopo agns e agns tal forest, tornâ in Friûl al è une sorte di gnove migrazion e a saltin fûr diviers problemis, sei di caratar burocratic, tra citadinance, pensions, tassazions e titui di studi, sei che a tocjin la dimension sociâl e il prin moment dal inseriment pratic te societât furlane di vuê di chei che o clamìn “furlans dal mont” e des lôr fameis». Par esempli, al zonte Della Schiava, «la Leç regjonâl su la emigrazion (la L.R. 7 dal 2002) e previôt ancje intevents di assistence pai rimpatriâts, ma al sucêt avonde dispès che tancj di lôr no lu san: no dome chei che a son i destinataris di chescj jutoris ma ancje i Comuns, che inte plui part dai câs a son i sogjets che a àn di metiju in vore. Cul “SIF” o cirìn di pandi ator chestis informazions».
Il progjet al va indenant sei cul contat diret tra la persone singule e la Clape, che le compagne par cjatâ soluzion aes sôs dibisugnis specifichis, sei cu la difusion di informazions di servizi che a tocjin lis diviersis cuistions peadis cul tornâ in Friûl. Al è propit achì che e jentre la radio. “SIF in Onde” al da fûr informazions inzornadis sui argoments che a interessin i emigrants che a tornin in Patrie, cun profondiments specifics, fats cun esperts dal setôr, su cuistions tant che chês des pensions, de assistence sociâl, de cjase e de fiscalitât, tra tassazion taliane e tassazion dai Paîs di emigrazion. Il dut al è cuinçât cun altris gnovis dal Friûl “in Friûl” e di chel “dal” Mont e “pal” Mont e cun selezions musicâls di pueste, a tacâ de emigrazion cjantade te musiche furlane, plui o mancul “gnove” e “fuarte”, aes produzions dai musiciscj di divignince furlane che a son tal forest.
“SIF in Onde” si pues scoltâlu ogni cuindis dîs il Martars a 11 a matine e in repliche il Miercus a la une dopo di misdì in modulazion di frecuence (90, 90.200 e 106.500 Mhz) in Friûl e in rêt par dut il mont, ae direzion www.ondefurlane.eu. Prime pontade ai 19 di Jugn. ■
Redazion
TAL ETERE. SIF in Onde............
Al rive l’Istât e su Radio Onde Furlane al partìs un program dedicât ae emigrazion furlane. Si clame “SIF in Onde” e al salte fûr de colaborazion tra la radio libare dal furlans e la Clape Friûl dal Mont, associazion di promozion sociâl che e je stade metude adun par tignî dongje i emigrants tornâts in Patrie dopo jessi stâts tal forest e cun chê di valorizâ la lôr esperience di lavôr e di vite a pro di dute la comunitât furlane.


text:
Invit ai Furlans de lité Bepe Detomas
Bepe Detomas al č il candidât di ducj i Ladins
Udin - Cu la presentazion des listis dai candidâts dentri il cinc di mai stât e je scomeçade uficialmentri la campagne eletorâl pes votazions europeanis. Diviers i candidâts de Regjon Friűl-V.J. presints tal colegjo dal Nord-Est (Friűl-V.J. , Venit, Trentin-Sud Tirôl e Emilie Romagne). Il centri-çampe al presente la gnovitât de liste "Uniti nell'Ulivo", prudelade dal president de Comission europeane, Romano Prodi. Tal Nord-Est la liste 'e ŕ come capoliste Enrico Letta. Tra i candidâts di chenti o cjatěn il secretari regjonâl dai Ds, Carlo Pegorer. Par Rifondazion Cumuniste (che si presente par cont so) il candidât di ponte al č invezit l'assessôr regjonâl Antonaz.
Articul sourantout dal sit: http://www.ladinsdalfriul.org, publiché sun l'edizion de jugn dl mensil " LADINS dal FRIUL"
Di chę âtre bande, a drete, Forza Italia, oltri a Renato Brunetta, o cjatěn la paluçane olimpioniche di ski Manuela di Centa. Chei di Alleanza Nazionale a pňntin impen su Dressi e sul sindic di Tarvis Baritussio, mentri la Lega Nord e fâs cont rivâ a mandâ a Bruxelles il parlamentâr e sindic di Cjampfuarmit, Pieri Fontanini. Di segnalâ ancje la presince de "Lega per l'autonomia" (de passionarie tirolese Eva Klotz), e de Südtiroler Volkspartei che chenti e presente il sloven Drago Stoka.
Dutcâs la gnovitât plui grande di chestis votazions e je cence âtri la presince di un candidât ladin, il parlamentâr Giuseppe (Bepe) Detomas espression da l'Union Autonomiste Ladine de Val di Fasse , zŕ deputât te XIII legjsladure e tornât a elezi te circoscrizion "Pergine-Valsugana" te Liste de Margherita colegade cu la Südtiroler Volkspartei . Al č iscrět tal grup parlamentâr "Misto - Minoranze Linguistiche" e al fâs part di plusôrs comissions. Avocŕt di 41 agns, Detomas pes elezions europeanis dai 12 e 13 di jugn cu ven al č presint te liste de "Margherita" ossei te liste "Uniti nell'Ulivo". In pratiche al rapresente ducj i Ladins des Dolomitis, ossei chei des provinciis di Trent, Bolsŕn, Belůn, e chei de provinciis ladinis dal Friűl di Udin, Gurize e Pordenon. O croděn ch'e sedi cheste une grande ocasion par manifestâ in maniere concrete ch'e esist une unitât ladine, oltri i leams culturâi e lenghistics. Rivâ a mandâ un ladin a Bruxelles a rapresentâ dutis lis ints ladinis e sarčs une grande vitorie, magari il pont di partence di une trate denant trat impensade, une trate che dome i idealiscj e patreots de ladinitât come Achîl Tellini, Josef Marchčt, Felix Marchi, Fausto Schiavi, Riedo Puppo, Celso Macor, Francesc Placerean, Etalręt Pascolo e l'inmň vivěnt Zuanfranc D'Aronco a son stâts bogns d'inmaginâ.
Duncje cheste volte o věn une grande ocasion par votâ, al difűr des trainis partitichis talianis, "il nestri candidât ladin" in műt che i Ladins, "Popul d'Europe", a rěvin a mandâ tal Parlament european la rapresentance ch'a mčrtin di vę.
La redazion di "Ladins dal Friűl"


text:
La edizion 2015 dal Mittelfest, davuelte dai 18 ai 25 di Lui, e à rinfuarçât ancjemò di plui lis sôs lidrîs multiculturâls e plurilengâls. Chest an lu à fat dant simpri plui spazi, te comunicazion e te propueste dai events, ae lenghe furlane e a chês altris lenghis dal teritori dal Friûl: il sloven e il todesc, in gracie ae colaborazion cun l’ARLeF (Agjenzie Regjonâl pe Lenghe Furlane).
Il protocol di intese tra i doi organisims al à fat in mût che dentri dai materiâi di comunicazion dal festival, ancje tal sît internet, la lenghe furlane e à cjatât plui spazi. Il teme di chest an, la aghe, al è stât “comentât” di cualchidun dai plui impuartants poetis furlans (Federico Tavan, Pierluigi Cappello, Maurizio Mattiuzza, Stefano Moratto, Amedeo Giacomini) cuntune schirie di poesiis dentri dal sît di Mittelfest. In particolâr, al poete di Andreis, mancjât tal 2013, al è stât dedicât un totem, metût a Cividât tai lûcs dal Festival, cuntune sô poesie cetant biele (Penseir pa la fin dal an) e un so ritrat fotografic di Danilo De Marco. A son stâts previodûts ancje messaçs di salût par furlan e in chês altris lenghis de Regjon sul imprim dai spetacui.
In fin, trê i spetacui in cartelon che a an doprât la lenghe furlane. Il cjantant Loris Vescovo (Targa Tenco 2014) presint in “Colonie” (leturis, musiche e bodypainting sul svindic di Clauian dal 1945), componût in colaborazion cun Giorgio Olmeti e Valter Sivilotti cul cjançonîr di viaç “Aghe.Voda.Ujë” (Progjet speciâl Mittelfest 2015). In cartelon ancje “Su e jù”, un recital par Pier Paolo Pasolini, cun tescj par furlan, provençâl e talian par cure di Alex Grillo e Francesca Breschi. ❚
Redazion
Il “Mittelfest 2015” al rinfuarce l’ûs de lenghe furlane sie te comunicazion che te propueste dai spetacui............
La edizion 2015 dal Mittelfest, davuelte dai 18 ai 25 di Lui, e à rinfuarçât ancjemò di plui lis sôs lidrîs multiculturâls e plurilengâls. Chest an lu à fat dant simpri plui spazi, te comunicazion e te propueste dai events, ae lenghe furlane e a chês altris lenghis dal teritori dal Friûl: il sloven e il todesc, in gracie ae colaborazion cun l’ARLeF (Agjenzie Regjonâl pe Lenghe Furlane).


text:
La Associazion dai Comuns-citâts de Slovenie e je une dai socis dal progjet CircE – European regions toward Circular Economy (Regjons europeanis bande la economie circolâr) che si propon di miorâ lis politichis regjonâls pe economie circolâr midiant dal scambi di esperiencis e di buinis pratichis a nivel comunitari. Economie circolâr al è un tiermin par definî un sisteme economic pensât par podê rigjenerâsi di bessôl.
Il progjet al cjape dentri trê setôrs principâi: turisim, gjestion dai refudums e mobilitât. Chei altris socis a son la Regjon Lombardie, la Regjon Catalogne in Spagne, la Regjon de Basse Slesie in Polonie, la Provincie di Gelderland intai Paîs Bas, il London Waste and Recycling Board, il Creation Development EcoEntreprises CD2E (une agjenzie di disvilup de Regjon Haute di France) e la Citât di Sofia in Bulgarie.
Di pôc la Slovenie, dulà che il progjet al è stât inviât intal Zenâr dal 2017, e à ospitât i rapresentants dai socis dal progjet, che ur è stât presentât ancje cualchi esempli concret des ativitâts za inviadis o in program par disvilupâ la economie circolâr.
L’argoment al è stât tratât in precedence ancje dilunc dal incuintri promovût de Associazion dai Comuns-citâts de Slovenie cu lis parts interessadis (organizazions di setôr, ministeris competents, esperts e comuns interessâts). Lis ativitâts in Slovenie a varessin di concentrâsi soredut sui setôrs agricul e alimentâr, su la gjestion dai refudums e sul turisim, che a son stâts individuâts tant che chei che a ufrissin potenzialitâts plui grandis pal disvilup di une economie circolâr.
Par ce che al tocje il prin setôr, al è stât evidenziât che al sarès bon promovi la formazion di cooperativis agriculis. Cuntune cooperazion mutuâl plui largje, i piçui produtôrs a podaressin garantî une cuantitât suficiente dai singui prodots alimentârs par partecipâ ancje ai apalts publics. La azion che e ufrìs plui prospetivis in chest setôr e sarès la rivitalizazion de bande des comunitâts locâls dai cjasâi abandonâts. In Slovenie a saressin di fat plui o mancul 50.000 aziendis agriculis abandonadis li che si podaressin disvilupâ la agriculture biologjiche e il turisim vert. Un esempli concret di ativitâts za inviadis cun sucès in chest setôr a son lis „filieris verdis”: un progjet pilote che al è stât ativât inte aree di Lubiane ae fin dal 2015. Ae rêt a àn aderît za 11 coltivadôrs di Lubiane e 16 produtôrs dai contors. Tra i prossims obietîfs intal ambit dal progjet a son une marche coletive pai aliments produsûts a nivel locâl e il delineâ un model definitîf di colaborazion.
Il setôr agricul alimentâr al è leât a strent ancje al turisim. Tra lis misuris e i intervents orientâts bande la economie circolâr a jentrin di fat ancje la creazion di filieris curtis agroalimentârs destinadis massime a cui che al opere intal setôr turistic, e la creazion di une plateforme digjitâl acessibile a ducj che e meti in rêt i produtôrs alimentârs locâi e che e incentivi in maniere sistematiche la cooperazion tra i furnidôrs di servizis e di prodots verts.
Il turisim, che al contribuìs al 13% dal PIL sloven, al è in ogni câs il setôr che al ufrìs oportunitâts plui grandis pal disvilup de economie circolâr. La Slovenie e je di fat di agns orientade soredut viers il turisim vert e sostignibil. Une des ativitâts concretis in chest setôr za indreçadis bande une economie circolâr e rivuarde lis struturis ricetivis. In Slovenie al è stât inviât di pôc il progjet pilote dai albiercs difondûts, formule za consolidade in Friûl-Vignesie Julie e in Italie. Di fat, i promotôrs dal progjet, cualchi an indaûr a àn analizât tant che esemplis di buinis pratichis i albiercs difondûts in Cjargne. Il procès di creazion di une plateforme, adate pe grande part dal teritori sloven, al è dome inte fase iniziâl. Al moment, il progjet al cjape dentri sîs grups di azion locâl di diviersis zonis slovenis, tra chês lis areis di Padna, Snežnik (Monte Nevoso) e Bohinj. Dopo vê verificât tropis che a sedin in efiets lis struturis in stât di ufrî chest gjenar di servizi, al vignarà disvilupât il model.
✒ Tjaša Gruden
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
Siore Alda, intant compliments pe idee origjinâl, cemût ise nassude?
Jo o ai simpri vût la passion di tirâ dongje robe antighe – jo o soi casalinghe – e o vevi za fat mostris di ogjiets varis, une dì mi àn domandât se si podeve fâ di gnûf e jo o ai butât li par scherç «fasìnle su lis mudantis». Po ben, la idee e je plasude e cussì mi àn domandât di fâle pardabon, sburtâts de origjinalitât de propueste.
Trop timp i aie cjapât metile dongje?
Di cuant che e je nassude la idee a son doi agns, mi à volut un pôc par pensâi parsore, tirâ dongje il materiâl – ancje se il 90% al è gno – e pensâ a un percors. Si partìs des semencis dal lin, si fasin viodi i filâts e po dopo si rive ai induments fint in dì di vuê.
Cuâl isal il toc che al à interessât il public e cuâl il so preferît?
O disarès che al è plasût dut e a ducj, ancje ai fruts: tantononis lis firmis sul libri de mostre, passe 600! Cumò e je sierade, ma dome parcè che o ai di lâ in feriis. Il gno toc preferît a son un pâr di mudantis dal 1928 fatis cun ingegn e sante scugne: a son tancj tocs di stofe metûts dongje a fâ une mudante taiade dute in maniere particolâr.
E cumò dulà finissial dut il materiâl? Si podarès tornâ a proponile?
Al finìs a cjase mê, o ai ancjemò ator tante confusion… Sigûr si podarès proponile: cun cheste mostre o ai vût tancj preseaments e tante sodisfazion, o soi ancjemò confusionade. Bisugne tignî presint però che i vûl une setemane dome par metile fûr e che bisugnara afitâ un camion par puartâ ator dut! Pai bêçs no son problemis: mi plasarès dome vê cualchi ufierte pes associazions di volontariât che cun lôr o colabori.
(Dree Venier)
ATUALITÂT – Cuant che il passât al devente creatîf............
Siore Alda, intant compliments pe idee origjinâl, cemût ise nassude?


text:
A son passâts cincuante agns di cuant che ai 12 di Fevrâr dal 1961, Candido Grassi al fondà, cun altris, il Centri furlan arts plastichis: une associazion di artiscj nassude cun chê di «meti in vore iniziativis culturâls e artistichis», tant che mostris, conferencis, publicazions, par valorizâ e fâ cognossi, dentri e fûr de regjon, lis oparis dai associâts. Par fâ un omaç ai artiscj locâi e par ricognossi il grant impegn di cui che al à guidât, tai agns, il Centri, e je stade inmaneade la mostre “Art contemporanie in Friûl-Vignesie Julie 1961/2011”, che e presente a Vile Manin di Passarian, fin ai 28 di Avost, il miôr de art regjonâl de seconde metât dal Nûfcent.
A son 256 lis oparis di piture, sculture, grafiche e fotografie in mostre – 48 di chestis a son esponudis ae galarie Sagjitarie di Pordenon –, fatis di 178 artiscj, ancje carinzians e slovens, sielzûts di une comission fra passe 2 mil e 600 lavôrs che a àn cjapât part aes 730 mostris inmaneadis dal Centri di vie Martignà a Udin, di bessôl o cun altris ents e grups, di ca e di là des Alps, dal 1961, an di fondazion, in dì di vuê. In sumis, une panoramiche dai miôr artiscj de regjon dai ultins cincuante agns: di Candido Grassi a Dino, Afro e Mirko Basaldella, di Zigaina a Mascherini, di Alviani a Celiberti, di Pizzinato a Predonzani. E ancjemò, Pittino, Ceschia, Nane Zavagno e tancj altris, che, cu la lôr partecipazion, a àn iluminât lis manifestazions promovudis e inmaneadis dal Centri in mieç secul.
Cincuante agns pençs di ativitâts, testemoneâts di 900 socis iscrits, 730 mostris ator pal mont, 2 mil e 700 artiscj in esposizion, plui di mil e 500 oparis te colezion, archivi e biblioteche digjitalizâts e vierts al public sore nuie. Numars impuartants che a disin cemût che i fondadôrs dal Centri (che cumò al è pressedût di Gianfranco Ellero), massime Candido Grassi, Vittorio Marangone e Giordano Merlo, a rivarin a meti in vore il fin dal statût, che al jere chel di promovi e valorizâ la art contemporanie dal Friûl e di creâ un puint artistic tra la nestre e lis regjons confinantis. Lu documente ben la sezion de mostre dedicade ai artiscj carinzians e slovens, che a colaborarin cul Centri sul imprin e po a forin presints dispès tes mostris internazionâls, ven a stâi Intart, Intergraf Alpe Adria e Incuintri centrieuropean. La esposizion e je insiorade ancje di une piçule antologjie che e memoree Anzil tal centenari de nassite.
Erika Adami
CULTURE – ART-Â. A Vile Manin in mostre i 50 agns dal Centri furlan arts plastichis............
A son passâts cincuante agns di cuant che ai 12 di Fevrâr dal 1961, Candido Grassi al fondà, cun altris, il Centri furlan arts plastichis: une associazion di artiscj nassude cun chê di «meti in vore iniziativis culturâls e artistichis», tant che mostris, conferencis, publicazions, par valorizâ e fâ cognossi, dentri e fûr de regjon, lis oparis dai associâts. Par fâ un omaç ai artiscj locâi e par ricognossi il grant impegn di cui che al à guidât, tai agns, il Centri, e je stade inmaneade la mostre “Art contemporanie in Friûl-Vignesie Julie 1961/2011”, che e presente a Vile Manin di Passarian, fin ai 28 di Avost, il miôr de art regjonâl de seconde metât dal Nûfcent.